Помощь небесных покровителей. Полный сборник молитв на каждый день года (лето)

© Олейникова Т.С., сост., 2009

© Издательство «ДАРЪ», 2009

Предисловие

В данной книге собраны молитвы на праздники Господни, Богородичны, Небесных Сил бесплотных, святых угодников Божиих и икон Божией Матери в порядке церковного года, который начинается с сентября месяца. Даты указаны по старому (первая цифра) и новому (вторая цифра) стилю.

Молитва – это возношение ума и сердца к Богу, являемое благоговейным словом человека к Богу. Образцом для всех молитв или общей христианской молитвой является Молитва Господня «Отче наш», которой Господь наш Иисус Христос научил апостолов и которую они передали всем верующим.

Молитва, как золотой ключ, отверзает нам все сокровища милосердия и щедрот Божиих.

«Молитва – путь к Господу. Призовем имя Господа и спасемся. Молитва более всего дает благодать Духа Святаго, потому что она всегда в руках наших как орудие для стяжания благодати Духа; двери молитвы открыты всем: и богатому, и бедному, и знатному, и простому, и сильному, и слабому, и здоровому, и больному, и праведнику, и грешнику. Особенно важно всегда держать в устах и в сердце молитву Иисусову: «Господи Иисусе Христе, Сыне Божий, помилуй мя грешнаго»…Сие непрестанно держи в устах и в сердце своем. С призыванием таким образом имени Божия ты найдешь покой, достигнешь чистоты духовной и телесной, и вселится в тебя Святой Дух, источник всех благ, и управит Он тебя во святыне, во всяком благочестии и чистоте».

(Из наставлений преподобного Серафима Саровского.)

«Молитва есть одна из высших потребностей души человеческой, одна из существенных принадлежностей богопочитания. Душа, погруженная в чувственность, рассеянная, омраченная грехом, не чувствует, что по своему началу она есть дыхание уст Божиих. Но сила этого чувства без ее ведома возникает из ее глубины и движет сердце к Богу, хотя бы и к неведомому или только погрешительно знаемому. В наше время мы много хвалимся и не довольно каемся. А время советует меньше хвалиться и больше молиться. Сердца твоего требует Господь. Молитву Церковь влагает в уста, чтобы она проникла в сердце. Чтобы нищему принять милостыню, надобно ему протянуть руку; чтобы младенцу принять пищу, надобно ему открыть уста. Подобно сему надобно человеку простираться к Богу, чтобы достигнуть благодати Его, надобно иметь отверстую душу, чтобы принять дары Его. Молитва есть простертая рука для принятия благодати Божией, отверстые уста для вкушения пищи Небесной. Благодатный дух дарован молитве от Бога для помощи грешникам, восчувствовавшим и возненавидевшим свою греховность, решительно возжелавшим очищения и совершенного исправления, – тем, у кого недостает только силы делать добро, а не доброго намерения».

«Если хочешь, чтобы молитва твоя долетела до Бога, то дай ей два крыла: пост и милостыню».

(Святитель Филарет, митрополит Московский и Коломенский.)

Молитвы святых очень великую имеют силу, но когда и сами мы каемся и исправную являем жизнь. Если же сами не стараемся, то через других ничего не получим и не будем спасены. Бог более готов даровать нам потребное ради нашей молитвы, чем ради молитв других.

(Святитель Иоанн Златоуст.)

Кроме молитв, даны также тропари, кондаки и величания каждому угоднику Божию или празднику.

На некоторые дни года приходится память святых, которым нет молитв. В этих случаях им, кроме тропарей и кондаков, приведены икосы, стихиры, светилен, или седален.

Тропарь – краткая церковная песнь, в которой прославляются дела Бога или святых Его, т. е. песнопение, составленное в честь праздника или святого, в котором кратко выражается сущность праздника или образ жизни святого и которое составляется и поется по известному образцу.

Кондак – краткая церковная песнь, в которой выражается в сжатом виде жизнь святого или история священного события.

Величание – хвала, прославление дел Бога или святых Его.

Задостойник – песнопение, которое поется в составе евхаристического канона вместо Богородичной песни «Достойно есть». На литургии Иоанна Златоуста в дни двунадесятых праздников и Пасхи (от дня праздника до дня отдания), а также на литургии Василия Великого в Великий Четверг и Великую Субботу задостойником является ирмос девятой песни канона утрени: в другие дни, когда совершается литургия Василия Великого, – особый Богородичный тропарь «О Тебе радуется».

Это самое полное собрание молитв, тропарей, кондаков и величаний. Такого полного сборника еще не издавалось.

Для работы были использованы Месяцесловы, Книги молебных пений, издаваемые в разное время, Минеи Месячные и другие богослужебные и церковные книги, отдельные частные службы, Жития святых с молитвами и т. д.

Составитель не ставил цели перечисления всех святых на каждый день всех месяцев года – их можно посмотреть в «Православном церковном календаре», а указаны только те святые угодники Божии, которым приводятся молитвы.

Если святому угоднику Божию или празднику в честь иконы Божией Матери не указана молитва, то в этом случае можно читать молитвы общие (см. раздел «Общие молитвы, тропари, кондаки и величания»)

Июнь

1/14 июня

Преподобного Дионисия, игумена Глушицкого (1437).

Преподобного Агапита Печерского, врача безмездного, в Ближних пещерах почивающего (XI).

Молитвы преподобному Дионисию Глушицкому

Молитва первая
из акафиста

О священная главо, предивный подвижниче, преславный чудотворче, преподобне и богоносне отче Дионисие! К тебе прибегаем с верою и молимся с любовию от души: помолися за ны грешныя ко Господу Богу, Создателю и Промыслителю нашему, и испроси нам от Него великия и богатыя милости: здравие, благоденствие, земли плодоносие, воздуха благорастворение, мирное и безмятежное во благочестии житие, веры Православныя умножение, царствию Российскому утверждение, обители твоей святей благоустроение, и всем подвизающимся в ней и на поклонение приходящим милость Божию и спасение. И паки припадающе к тебе, яко чада твоя, отца нам суща, просим: святыми молитвами твоими приведи нас в тихое пристанище жизни вечныя, и сподоби нас житие сие временное благочестно и богоугодно скончати, мирную христианскую кончину получити и унаследовати Царствие Небесное, человеколюбием, благостию и милостию Отца и Сына и Святаго Духа, в Троице славимаго Бога, и твоим святым заступлением, во веки веков. Аминь.

Молитва вторая
из акафиста

О великий Христов угодниче, святый и многомощный наш предстателю и всея северныя Вологодския страны небесный покровителю, преподобне и преблаженне отче Дионисие! Ты на небеси престолу Пресвятыя Троицы со Ангелы предстоиши, зде же на земли, во всечестнем сем храме, святыми мощами твоими почиваеши, а данною ти свыше благодатию многоразличная совершаеши чудеса, недужным исцеления подавая: ты святыя и преподобныя ученики стяжал еси на месте сем, Амфилохия, Макария, Тарасия и Феодосия, с нимиже ныне радости нетленныя во обителех небесных наслаждаешися и на многомощныя молитвы за нас грешных сия вкупе с тобою подвизаеши. Призри убо милостивно на предстоящия честней раце твоей люди, умиленно молящиеся и просящие от тебе помощи и заступления. Простри молитвенно ко Господу Богу преподобнии твои руце, и яко имеяй велие к Нему дерзновение, испроси нам от Него оставление согрешений наших вольных и невольных. В болезнех страждущим даруй исцеление, скорбящим утешение низпосли, бедствующим скорую помощь твою подаждь, всем же чтущим тя помилование и спасение и во всем благое поспешение исходатайствуй; да твоим святым предстательством получивше благодать и милость от Господа, Царствие Небесное унаследуем, и вкупе с тобою и со ученики твоими прославим великое человеколюбие Триединаго Бога, Отца и Сына и Святаго Духа, во веки веков. Аминь.

Молитва третья
из акафиста

О добрый наш пастырю и наставниче, святыя обители сея приснопоминаемый первоначальниче и основателю, преподобне отче Дионисие! Памятующе любовь твою ко учеником твоим и твое попечение о их душевнем спасении, припадаем ти и молимся: помози и нам грешным, святыми молитвами твоими, покаянием очиститися от грехов наших и достойным явитися помилования и прощения от Господа и Создателя нашего. Соблюди предстательством твоим святую обитель твою и всю страну православнороссийскую невредимы от всякаго зла, и вся люди, жительствующия во обители твоей и на поклонение к тебе приходящия во оную, осени небесным твоим благословением, и в скорбех, бедах и болезнех утешение, избавление и исцеление молитвенно им подаждь: да благодарно славим, хвалим и величаем Господа, дивнаго во святых Своих, чрез тебе нам благодетельствующаго и дивно в тебе прославльшагося, Отца и Сына и Святаго Духа, во веки веков. Аминь.

Тропарь преподобному Дионисию, игумену Глушицкому, глас 1

Божественною любовию от юности распаляемь, Дионисие преподобне, вся яже в мире красная возненавидев, Христа единаго возлюбил еси, и сего ради во внутреннюю пустыню вселился еси, со зверьми живый, весь Христови. Отонудуже и Всевидящее Око, твоя труды видев, даром чудес и по преставлении обогатил тя есть. Темже вопием ти: моли непрестанно о всех нас, честную память твою присно в песнех почитающих.

Кондак, глас 8

Все твое умное желание к Богу вперив, Тому невозвратно от души последовал еси, в пустыню вселився, и тамо ангельски пожив, многим путь был еси ко спасению, сего ради и Христос тебе прослави и даром чудес обогати. Темже вси вопием ти: радуйся, Дионисие преподобне, пустынный жителю.

Величание

Ублажаем тя, преподобне отче Дионисие, и чтим святую память твою, наставниче монахов и собеседниче Ангелов.

Молитвы преподобному Агапиту Печерскому

Молитва первая
из акафиста

Преподобне отче Агапите! Воззри на нас милостивно и к земли приверженных возведи к высоте небесней. Ты горе на небеси, мы на земли низу, удалены от тебе, не толико местом, елико грехми своими и беззаконии, но к тебе прибегаем и взываем: настави нас ходити путем твоим, вразуми и руководствуй. Вся твоя святая жизнь бысть зерцалом всякия добродетели. Не престани, угодниче Божий, о нас вопия ко Господу. Испроси предстательством своим у Всемилостиваго Бога нашего мир Церкви Его, под знамением Креста воинствующей, согласие в вере и единомудрие, суемудрия же и расколов истребление, утверждение во благих делех, больным исцеление, печальным утешение, обиженным заступление, бедствующим помощь. Не посрами нас, к тебе с верою притекающих. Вси православнии христиане, твоими чудесы исполненныя и милостями облагодетельствованныя, исповедуют тя быти своего покровителя и заступника. Яви древния милости твоя, и ихже отцем всепомоществовал еси, не отрини и нас, чад их, стопами их к тебе шествующих. Предстояще всечестней иконе твоей, яко тебе живу сущу, припадаем и молимся: приими моления наша и вознеси их на жертвенник благоутробия Божия, да приимем тобою благодать и благовременную в нуждех наших помощь. Укрепи наше малодушие и утверди нас в вере, да несомненно уповаем получити вся благая от благосердия Владыки молитвами твоими. О превеликий угодниче Божий! Всем нам, с верою притекающим к тебе, помози предстательством твоим ко Господу, и всех нас управи в мире и покаянии скончати живот наш и преселитися со упованием в блаженныя недра Авраамова, идеже ты радостно во трудех и подвизех ныне почиваеши, прославляя со всеми святыми Бога, в Троице славимаго, Отца и Сына и Святаго Духа, ныне и присно и во веки веков. Аминь.

Молитва вторая
из акафиста

О священная главо, преподобне отче, преблаженне авво Агапите, не забуди убогих твоих до конца, но поминай нас всегда во святых твоих и благоприятных молитвах к Богу. Помяни стадо твое, еже сам упасл еси, и не забуди посещати чад твоих. Моли за ны, отче священный, за дети твоя духовныя, яко имеяй дерзновение к Небесному Царю, не премолчи за ны ко Господу, и не презри нас, верою и любовию чтущих тя. Поминай нас недостойных у престола Вседержителева, и не престай моляся о нас ко Христу Богу, ибо дана тебе бысть благодать за ны молитися. Не мним бо тя суща мертва, аще бо телом и преставился еси от нас, но и по смерти жив сый пребываеши. Не отступай от нас духом, сохраняя нас от стрел вражиих и всякия прелести бесовския и козней диавольских, пастырю наш добрый. Аще бо и мощей твоих рака пред очима нашима видима есть всегда, но святая твоя душа со ангельскими воинствы, со безплотными лики, с Небесными Силами, у престола Вседержителева предстоящи, достойно веселится. Ведуще убо тя воистину и по смерти жива суща, тебе припадаем и тебе молимся: молися о нас Всесильному Богу, о пользе душ наших, и испроси нам время на покаяние, да невозбранно прейдем от земли на небо, от мытарств же горьких, бесов воздушных князей и от вечныя муки да избавимся, и Небеснаго Царствия наследницы да будем со всеми праведными, от века угодившими Господу нашему Иисусу Христу, Емуже подобает всякая слава, честь и поклонение, со Безначальным Его Отцем и с Пресвятым и Благим и Животворящим Его Духом, ныне и присно и во веки веков. Аминь.

Молитва третья
из акафиста

О всеблаженне Агапите. Земный Ангеле и небесный человече! Припадаем к тебе с верою и любовию и молим ти ся прилежно: яви нам, смиренным и грешным, святое свое заступление; се бо грех ради наших не имамы свободы чад Божиих просити о потребах наших Господа и Владыку нашего, но тебе молитвенника благоприятнаго к Нему предлагаем и просим тя со усердием многим: испроси нам от благости Его благопотребныя дары душам и телесем нашим: веру праву, любовь ко всем нелицемерну, в злостраданиих терпение, тяжкими болезнями одержимым от недугов исцеление, под бременем скорбей и напастей неудобоносимых падающим и жития своего отчаявшимся – скорое облегчение и избавление сподоби.

Не забуди, блаженне отче, и обитель твою (сию святую), присно тя чтущую, но соблюди ю и всех живуших и подвизающихся в ней и на поклонение в ню приходящих невредимы от искушений диавольских и всякаго зла. Егда же приспеет наше от временнаго сего жития отшествие и к вечности преселение, не лиши нас помощи твоея небесныя, но молитвами твоими всех нас приведи в пристанише спасения и наследники нас быти всесветлаго Царствия Христова сподоби, да поем и славим неизреченныя щедроты человеколюбца Бога, Отца и Сына и Святаго Духа, и твое вкупе с преподобными Антонием и Феодосием отеческое заступление во веки веков. Аминь.

Молитва четвертая
из акафиста

О преподобне и богоносне отче наш Агапите! Слуго Божий преизряднейший, чудотворче и врачу всемилостивый, всем с верою и любовию тя призывающим скорый помощниче и теплый заступниче. Яко светильник пресветлый, ты просиял еси житием добродетельным в горах киевских на пажити Богоматери: темже припадающе к раце многоцелебных мощей твоих, со страхом покланяемся и любовию лобызаем, из глубины сердца к тебе взывая: помози нам, угодниче Божий, помяни нас пред Господем и испроси нам от него оставление согрешений наших вольных и невольных, в недузех страждущим скорое исцеление подаждь, путешествующим заступление, скорбящим утешение, бедствующим помощь и избавление и вся потребная ко спасению. Яко да твоими, отче, святыми молитвами получивше благодать и милость от Всемилостиваго Спаса и Господа нашего Иисуса Христа, возвеличим и прославим препетое имя Его, Емуже со Отцем и Святым Духом слава и держава во веки. Аминь.

Тропарь преподобному Агапиту Печерскому, глас 5

Богоноснаго Антония ревнуя смиренномудрию, аки некиим врачевством зелием снедным исцелял еси болящия, преподобне Агапите, тем и врача неверна уверив, наставил еси на путь спасения. Уврачуй и наша болезни и молися Господеви о воспевающих тя.

Ин тропарь, глас 2

Велия веры исправления, в пещернем затворе, яко на воде упокоения, преподобне отче Агапите, радовался еси, огнем бо любве Божественныя распалаемь, бдением и молитвою безстрастия достигл еси, и явился еси равноангельный на земли, того молитвами, Христе Боже, спаси души наша.

Кондак, глас 6

Врач сый изряден, чудне, являя несумненную твою веру, обличая же армениново неверие и приводя его к благочестию, себе, близ смерти бывшу, испросил еси от Бога продолжение живота и, сим чудом того уверив, привел еси Христови. Емуже в веселии предстоя, молися о нас, преподобне.

Величание

Ублажаем тя, преподобне отче Агапите, и чтим святую память твою, наставниче монахов и собеседниче Ангелов.

Преподобному Агапиту Печерскому, врачу безмездному, молятся о помощи при болезненном состоянии, об исцелении от разных недугов и болезней.

2/15 июня

Великомученика Иоанна Нового, Сочавского (1330–1340).

Обретение мощей праведной Иулиании, княгини Вяземской, Новоторжской (1819).

Молитвы великомученику Иоанну Новому, Сочавскому

Молитва первая
из молитвослова

О святый угодниче Божий, Иоанне! Подвигом добрым подвизався на земли, восприял еси на Небесех венец правды, егоже уготовал есть Господь всем любящим Его. Темже взирающе на святый твой образ, радуемся о преславнем скончании жительства твоего и чтем святую память твою. Ты же, предстоя престолу Божию, приими моления наша и ко Всемилостивому Богу принеси, о еже простити нам всякое прегрешение и помощи нам стати противу кознем диавольским, да избавлынеся от скорбей, болезней, бед и напастей и всякого зла, благочестно и праведно поживем в нынешнем веце и сподобимся предстательством твоим, аще и недостойни есмы, видети благая на земли живых, славяще Единаго во святых Своих славимаго Бога, Отца и Сына и Святаго Духа, ныне и во веки веков. Аминь.

Молитва вторая
из акафиста

Святый, славный и всехвальный великомучениче Христов Иоанне, несумненный ходатаю нашего спасения. Молим тя раби твои, собрании днесь в Божественнем твоем храме и раце святых мощей поклоняющиеся; милостив буди якоже нам, тако и далече отстоящим и на помощь тя призывающим и мученическия твоя страдания похвалами ублажающим. Испроси нам всем у многомилостиваго Господа Бога и Спаса нашего Иисуса Христа прощения и оставления грехов, до сего дне и часа содеянных нами. Сохрани нас невредимых от всех козней лукаваго и ненаветну жизнь нашу соблюди от всех зол душевных и телесных, всегда, ныне и присно и во веки веков. Аминь.

Молитва третья
из молитвослова

Святый мучениче Иоанне! Призри с небеснаго чертога на требующих твоея помощи и не отвергни прошений наших, но, яко присный благодетель и ходатай наш, моли Христа Бога, да человеколюбив и многомилостив сый, сохранит нас от всякаго лютаго обстояния: от труса, потопа, огня, меча, нашествия иноплеменников и междоусобныя брани. Да не осудит нас, грешных, по беззакониям нашим, и да не во зло обратим благая, даруемая нам от Всещедраго Бога, но во славу святаго имене Его и в прославление крепкаго твоего заступления. Да молитвами твоими даст нам Господь мир помыслов, воздержание от пагубных страстей и от всякия скверны и да укрепит во всем мире Свою Едину Святую Соборную и Апостольскую Церковь, юже стяжал есть честною Своею Кровию. Моли прилежно, святый мучениче, да благословит Христос Бог державу Российскую, да утвердит во Святей Своей Православней Церкви живый дух правыя веры и благочестия, да вси члены ея, чистии от суемудрия и суеверия, духом и истиною покланяются Ему и усердно пекутся о соблюдении Его заповедей, да мы вси в мире и благочестии поживем в настоящем веце и достигнем блаженныя вечныя жизни на небеси, благодатию Господа нашего Иисуса Христа, Емуже подобает всякая слава, честь и держава со Отцем и Святым Духом, ныне и присно и во веки веков. Аминь.

Тропарь великомученику Иоанну Новому, Сочавскому, глас 4

Житие на земли добре окормляя, страдальче, милостынями, и частыми молитвами, и слезами, паки же ко страданию мужески устремився, персское обличил еси нечестие. Темже Церкве был еси утверждение и христиан похвало, Иоанне приснопамятне.

Кондак, глас тойже

Морскую плавая пучину куплею, от востока тщался еси к северу, но Богу призвавшу тя, якоже Матфей мытницу, ты же куплю оставль и Тому последовал еси кровию мучения, временными искупив непроходимая, и венец приял еси непобедимый.

Величание

Величаем тя, страстотерпче святый Иоанне, и чтим честная страдания твоя, яже за Христа претерпел еси.

Великомученику Иоанну Новому, Сочавскому, молятся о благоуспешной торговле.

Молитва благоверной княгине Иулиании Вяземской, Новоторжской,
чтомая в Новоторжском Преображенском соборе Тверской епархии

О блаженная госпоже, преславная Христова мученице, Небесных Ангелов сожительнице, благоверная княгине Иулиание, добре за чистоту подвизавшаяся, ея же ради и Божественными дарами обогатившаяся, во временней жизни люте от злокозненнаго врага пострадавшая, утешение же некончаемое от Христа Бога получившая, благими делы и кротостию украсившаяся и кротких землю наследовавшая, благочестно в законе пожившая и вельми ныне чудесы просиявшая! Ты, яже чистоты ради твоея сердечныя, прияла в тя Свет Святаго Духа и была еси всех благих дел сокровище на земли и, сего ради благий конец мученичества улучивши, неизреченнаго света сподоблена еси в вечных кровех Небеснаго селения. Ты, яже со святыми соборы водворяешися и с мученик лики веселишися, помяни и нас, добродетельное твое житие и страдания твоя мученическая похваляющих и с духовною радостию почитающих твою память. Призри на ны, волнами житейскими обуреваемыя, да твоими молитвами, добре поживше, диавольских избежим сетей и с тобою вечных благ сподоблены будем. О всеблаженная страстотерпице, всех Владыце и Богу благая и верная рабо явившаяся! Днесь, собраннии в храме твоем, к мощем твоим припадающе, умиленно вопием и молим тя: моли с нами и о нас умоляемаго от своего благоутробия Бога, да милостивно услышит нас, просящих Его благостыню, и подаст нам вся, яже ко спасению и житию нужная прошения, и всем, на всяком месте, во всякой скорби и обстоянии требующим Его человеколюбия и помощи, великую Свою милость. Да благодатию Божиею и твоим теплым ходатайством здрави всегда душею и телом пребывающе, славим дивнаго во святых Своих Бога Израилева, не удаляющего помощи Своея от нас всегда, ныне и присно и во веки веков. Аминь.

Тропарь благоверной княгине Иулиании Вяземской, Новоторжской, глас 2

Благочестно в законе поживши и благими делы украсившися, яко крепкий адамант явилася еси, целомудренная святая благоверная княгине Иулиание: тленную бо славу и добротство телесное презревши, злокозненнаго врага победила еси и целомудрия ради мученическую смерть прияла еси. Сего ради от Христа Бога нетленным и вечным венцем венчавшися, ныне с лики мученик ликуеши, и нам велия чудеса, приходящим ко гробу твоему, обильно источаеши. Темже ти вопием: молися Христу Богу о всех нас, с верою и любовию страдания твоя почитающих.

Кондак, глас тойже

Воспоем днесь Благодетеля всех Бога, прославлынаго в России Иулианию богомудрую, да молитвами ея подаст душам нашим грехов оставление и велию милость.

Величание

Величаем тя, святая благоверная княгине Иулиание, и чтим святую память твою, ты бо молиши за нас Христа Бога нашего.

3/16 июня

Перенесение мощей благоверного царевича Димитрия из Углича в Москву (1606).

Сретение в Вологде образа преподобного Димитрия Прилуцкого, Вологодского чудотворца (1503).

Югской иконы Божией Матери (1615).

Молитвы благоверному царевичу Димитрию Угличскому и Московскому, чудотворцу

Молитва первая
из древней рукописи

О святый мучениче, благоверный царевичу и княже Димитрие!

Яко агнец незлобив от раба заколенный, венцем царским от Господа венчался еси, и сын царев быв, мученик непобедим явился еси, и вместо земных и тленных на Небеси нетленное восприял еси. И ныне предстоя в радости Святей Троице, посещай творящия верно твою светоносную память: соблюдай отечествие твое и град твой невредим, тому бо еси утверждение: утверди православных жительство в мире глубоце: междоусобную брань укроти: и вся полезная даруй всегда людем твоим молитвами твоими, да верою и любовию вопием ти: радуйся, святе Димитрие, верных людей теплый заступниче и прибежище и земли Российския украшение. Аминь.

Молитва вторая
из древней рукописи

О преславный и дивный в чудесех, красото мучеников, страстотерпче царевичу княже Димитрие, скоро предстани Небесному Царю и мученические твои руце о нас грешных молебне к Нему простри, яко имеяй дерзновение велико; сохрани же твоими молитвами град сей и вся грады и веси православные, и Святейшего Патриарха (имярек) и преосвященныя митрополиты, архиепископы, епископы и весь священный чин церковный, и в палате всю братию нашу, и вся православныя Христианы; всех нас приими во твое заступление, и от всех бед и зол избавляя, и от нашествия видимых и невидимых борющих нас врагов свобождая, и тех всяк навет и злохитрство погубляя и отгоняя; таже прегрешений наших прощение испроси, и во век будущий Небеснаго Царствия нас сподоби, и спасенных Богу представи, благодатию и человеколюбием Господа и Спаса нашего Иисуса Христа, Емуже честь и поклонение подобает, ныне и присно и во веки веков. Аминь.

Молитва третья
из древней рукописи

О великий и милостивый страстотерпче, царевичу княже Димитрие! Услыши нас грешных моление со усердием тебе приносящих, и помози нам в жизни сей, от грехов, бед и скорбей избавляя, и в будущем веце буди помощник и заступник, от мучений адовых свобождая и сподобляя купно с тобою покланятися и воспевати Всесвятую Троицу, Отца и Сына и Святаго Духа, ныне и присно и во веки веков. Аминь.

Тропарь благоверному царевичу Димитрию Угличскому и Московскому, глас 4

Царскую диадиму обагрил еси кровию твоею, богомудре мучениче, за скиптр Крест в руку приим, явился еси победоносец и жертву непорочну Владыце принесл еси себе: яко бо агнец незлобив, от раба заколен еси. И ныне, радуяся, предстоиши Святей Троице, молися о державе сродников твоих богоугодней быти и сыновом российским спастися.

Ин тропарь, глас 2

Яко благочестиваго корене боголюбивый произыде плод, яко агня незлобиво, неповинно во младенстве заклан бысть от властолюбца вкупе и злаго раба. Тем, яко златыми крылы, душевною чистотою и младенческим незлобием к Небесней высоте возлетел еси, страстотерпче Димитрие. И ныне кровь твоя от земли тайно вопиет к Богу, яко Авеля праведнаго. Сего ради покланяемся верою ти, славяще прославлынаго тя Бога, Егоже моли стране нашей богоугодней быти и сыновом русским спастися.

Ин тропарь, глас 1

Всеоружеством Духа благодати вооружен был в необорим столп и утверждение отечеству своему показася, яко агнец незлобивый, от врага неправедно заклан был и в жертву непорочну Господеви принесеся. И ныне дар благодати от всех Подвигоположника прием, источаеши всем исцеление, достохвальне благоверный царевичу княже Димитрие. Слава Восприимшему тя от земных в Небесная, слава Действующему тобою всем исцеление.

Ин тропарь, глас 3

Днесь вельми хвалится царствующий град Москва, имея в себе праведныя твоя мощи, благоверне царевичу Димитрие, яко цвети благоуханнии, пребываеми во святем храме, просвещение подают душам и телом нашим. Тем радостно тя восхваляем, и честное пренесение мощей твоих верно почитаем, и молим тя: моли Христа Бога даровати нам велию милость.

Ин тропарь, глас 2

Яко благочестиваго царскаго корене боголюбивый произыде плод, яко агня незлобиво, неповинно во младенчестве заклан бысть от властолюбца, вкупе же и от злаго раба, тем яко златыми крилы душевною чистотою и младенческим незлобием к Небесней высоте возлетел еси, Димитрие, и ныне кровь твоя от земли тайно вопиет к Богу, яко Авеля праведнаго, и сего ради покланяемся верою твоих мощей раце, из неяже реки чудес изливаеши приходящим ти с верою и любовию целующим многоцелебныя твоя мощи, славящим прославльшаго тя Бога, Егоже моли, державный страстотерпче Димитрие, православным сыновом русским спастися.

Кондак, глас 8

Возсия днесь в славней памяти твоей верным веселие яко бо доброрасленный грезн прозябл еси и Христу красен плод принесл еси; темже и по убиении твоем соблюди тело твое нетленно, страдальчески обагренное кровию. Благородне святе Димитрие, соблюдай отечество твое и град твой невредим, тому бо еси утверждение.

Ин кондак, глас 8

Светило пресветлое явися днесь божественная память твоя; богодарованная ти чудеса, яко реки, от всяких многоразличных недуг подаеши исцеление с верою призывающим тя, созывая нас к похвалению прославляющаго тя Бога. Егоже моли, страстотерпче Димитрие, мир мирови даровати, от видимых и невидимых враг православныя люди невредимы сохранити, да зовем ти: радуйся, ты бо еси утверждение граду нашему.

Ин кондак, глас 4

Яко пресветлая звезда явился еси днесь в царствующем граде Москве, благоверне царевиче Димитрие, сияя праведными своими мощами. К нимже притекающе, исцеления дар приемлем и глаголем: радуйся, всекрасне душею, благородне Димитрие, яко приял еси от Бога велий сей дар и венец нетленный.

Величание

Величаем тя, святый благоверный царевиче Димитрие, и чтим святую память твою, ты бо молиши за нас Христа Бога нашего.

Благоверному царевичу Димитрию, Угличскому и Московскому, молятся о прозрении слепых очей.

Молитва преподобному Димитрию Прилуцкому, Вологодскому
из акафиста

О священная главо, предивный чудотворче, преподобие и богоносне отче наш Димитрие! Усердно припадающе к тебе, молимся: яви нам, смиренным и грешным, многомощное твое заступление. Се бо грех ради наших не имамы дерзновения ко Господу, просити Его даров, нам благопотребных, но тебе, молитвенника к Нему благоприятнаго, предлагаем и просим: испроси нам у благости Его вся, яже на пользу душам и телесем нашим: веру праву, надежду несомненну любовь нелицемерну, во искушениих мужество, в злостраданиих терпение, в молитвах постоянство, в благочестии преуспеяние, вожделенное здравие, земли плодоносие, воздуха благорастворение, дожди благовременны, житейских потреб довольство, мир во днех наших и благословение свыше на вся благая дела и начинания наша, и да не во зло обратим дары Его, но в славу имене Его святаго и в прославление твоего о нас ходатайства. Испроси, угодниче Христов, у Царя царствующих и Господа господствующих стране нашей Российстей тишину и благостроение. Не забуди, чудотворче святый, милостивно присещати град твой и обитель твою, и вся грады и веси страны нашея православныя, сохраняя и соблюдая их молитвами твоими от всякаго зла. Помяни всех, веру и любовь к тебе имущих, имя твое молитвенно призывающих и на поклонение мощам твоим святым приходящих и вся во благих прошения их милостиво исполни, осеняя их свыше святоотеческим твоим благословением. Ей, святче Божий! Не лиши и нас грешных твоего многомощнаго заступления, но сподоби нас кончину жития благую улучити и Царствие Небесное унаследити: да воспоем и прославим дивнаго во святых Своих Бога нашего, Отца и Сына и Святаго Духа, во веки веков. Аминь.

Тропарь преподобному Димитрию Прилуцкому, Вологодскому чудотворцу, ради сретения его образа в Вологде, глас 4

Возсия днесь, яко солнце, пречестный образ священнолепнаго твоего подобия, паче солнца лучами чудес твоих всех озаряя, тьму бесовскую без вести творя, егоже радостно сретаху, духовныя лики составльше, непрестанно вопием ти: Димитрие, отче наш, моли Спаса всех сохранити град твой и страну нашу, стаду твоему спасение подавая и велию милость.

Кондак, глас 8

Христа единаго в жизни сей во след идти возжелал еси и, Того любовию земная отринув, преминув Небесными, с лики Ангел водворяяся, неотступно предстоиши Богови, тем и ныне пресвятому твоему образу сретения праздник радостно сотворяюще, от недуг исцеление приемлем, благодарно вопиюще: радуйся, преподобне отче Димитрие, постников удобрение.

Величание

Ублажаем тя, преподобне отче Димитрие, и чтим святую память твою, наставниче монахов и собеседниче Ангелов.

Молитва ко Пресвятой Богородице пред Ее иконою «Югская»

К Тебе, Пречистей Божией Матери, аз окаянный припадая молюся: веси, Царице, яко непрестанно согрешаю и прогневляю Сына Твоего и Бога моего. И аще многажды каюся, ложь пред Богом обретаюся: каюся трепеща, да не како поразит мя Господь, и по часе мале паки таяжде творю. Ведущи сия, Владычице моя, Госпоже Богородице, молю, да помилуеши, да укрепиши мя, и благая творити да подаси ми. Ты веси, о Владычице моя Богородице, яко имам в совершенней ненависти злая моя дела и всею мыслию люблю закон Бога моего. Но не вем, Госпоже Пречистая, откуду яже ненавижду, тая творю, а благая преступаю. Не попущай убо, Пречистая, воли моей совершатися, неугодна бо есть, но да будет во мне воля Сына Твоего и Бога моего, да мя спасет, и вразумит, и подаст ми благодать Святаго Духа, да бых аз отселе престал сквернодействуя и прочее пожил бых в повелениих Сына Твоего, Господа нашего Иисуса Христа, Емуже подобает всякая слава, честь и поклонение, со Безначальным Его Отцем, и Пресвятым и Благим и Животворящим Его Духом, ныне и присно и во веки веков. Аминь.

Тропарь Божией Матери ради иконы Ее «Югская», глас 6

Днесь, яко солнце пресветлое, возсия нам на воздусе Всечестная икона Твоя, Владычице, лучами милости мир просвещающи, юже великая Россия, яко некий дар Божественный, свыше благоговейне восприемши, прославляет Тя, Богомати, всех Владычицу, и от Тебе рождшагося Христа Бога нашего величает радостно. Емуже молися, о Госпоже Царице Богородице, да сохранит вся грады и страны христианския невредимы от всех навет вражиих и спасет верою покланяющихся Его Божественному и Твоему Пречистому образу, Дево Неискусобрачная.

Кондак, глас 8

Притецем, людие, к Деве и Богородице Царице, благодаряще Христа Бога нашего, и, к Тоя чудотворней иконе умильно взирающе, припадем и возопием Ей: о Владычице Марие, присетивши страну сию Твоего честнаго образа явлением чудесно, спасай в мире и благовременстве страну нашу, и вся христианы, наследники показующи Небесныя жизни, Тебе бо, верно зовем: радуйся, Дево, миру спасение.

Величание

Величаем Тя, Пресвятая Дево, Мати Христа Бога нашего, и чтим образ Твой святый, от негоже источаеши исцеления всем, с верою к Тебе притекающим.

Пред иконой Пресвятой Богородицы «Югская» молятся об исцелении различных недугов и болезней.

4/17 июня

Преподобного Мефодия, игумена Пешношского (1392).

Праведных Марфы и Марии, сестер праведного Лазаря (I).

Молитвы преподобному Мефодию, игумену Пешношскому

Молитва первая
из службы с акафистом

О священная главо, земный ангеле и небесный человече, преподобне и богоносте отче наш Мефодие! Припадаем к тебе с верою и любовию, и молимся прилежно: яви нам, смиренным и грешным, святое отеческое твое заступление: се бо грех ради наших не имамы свободы чад Божиих просити о потребах наших Господа и Владыку нашего, но тебе, молитвенника благоприятнаго к Нему предлагаем и просим тя со усердием многим, испроси нам у благости Его благопотребныя дары душам и телесем нашим: веру праву, надежду спасения несомненну, любовь ко всем нелицемерну, в искушениих мужество, в злостраданиих терпение, в молитвах постоянство, душ и телес здравие, земли плодоносие, воздуха благорастворение, житейских потреб довольство, мирное и безмятежное житие, благую христианскую кончину и добрый ответ на Страшном Суде Христове. Не забуди, святче Божий, и обитель твою святую, тобою созданную и присно тя чтущую, но соблюди ю и всех живущих и подвизающихся в ней и на поклонение в ню приходящих невредимыми от искушений диавольских и всякаго зла. Ей, преподобне отче! Не лиши нас помощи твоея небесныя, но молитвами твоими всех нас приведи в пристанище спасения и наследники яви нас быти всесветлаго Царствия Христова: да поем и славим неизреченныя щедроты человеколюбца Бога, Отца и Сына и Святаго Духа и твое святое отеческое заступление во веки веков. Аминь.

Молитва вторая
из службы с акафистом

О великий угодниче Христов и преславный чудотворче, преподобне отче наш Мефодие! Призри на ны грешныя, обуреваемыя треволнением житейских страстей и к тебе вопиющия: мы бо, чада твоя духовная и ограды твоея словесныя овцы, на тя по Бозе и Богородице упование наше возлагаем, и тя со умилением просим: твоим ходатайством ко Господу Богу испроси нам мир, здравие, долгоденствие, воздуха благорастворение, земли плодоносие, дожди благовременны, и вся ны избави от всяких бед: града, потопа, огня, меча, вредоноснаго червия, снедающаго плоды земныя, тлетворных ветров, смертоносныя язвы и нечаянныя смерти, и во всяких скорбех и печалех наших буди нам утешитель благий и помощник скорый, сохраняя нас молитвами твоими от падений греховных и сподобляя наследники быти Царствия Небеснаго; да прославляем вкупе с тобою всех благ Подателя, в Троице славимаго и покланяемаго Бога, Отца и Сына и Святаго Духа, во веки веков. Аминь.

Тропарь преподобному Мефодию, игумену Пешношскому, глас 8

Божественною любовию от юности распаляемь, вся яже в мире красная возненавидев, Христа единаго возлюбил еси, и сего ради в пустыню вселився, в ней обитель сотворил еси, и собрав иноков множество, приял еси от Бога чудес дар, отче Мефодие, и был еси о Христе собеседник и спостник преподобному Сергию, с нимже у Христа Бога испроси православным христианом здравие и спасение, и душам нашим велию милость.

Кондак, глас 4

Послушания добрый рачитель быв, безплотныя враги слезными молитвами твоими крепко посрамил еси и явился еси Пресвятыя Троицы жилище, Юже зря, блаженне, ясно, Богомудре Мефодие преподобне, чудес дар от Нея приял еси. Темже исцеляеши с верою приходящих недуги, утоляеши скорби и молишися непрестанно о всех нас.

Величание

Ублажаем тя, преподобне отче Мефодие, и чтим святую память твою, наставниче монахов и собеседниче Ангелов.

Молитвы праведным Марфе и Марии, сестрам праведного Лазаря

Молитва первая
из службы с акафистом

О святыя и всехвальныя ученицы Христовы, Боголюбивыя Марфо и Марие! Умолите возлюбленнаго вами и вас возлюбившаго Сладчайшаго Иисуса, Егоже вы исповедали есте, Христа, Сына Божия, да даст и нам, грешным, грехов оставление, в вере правой нелицемерное и твердое стояние. Вселите в сердца наша дух страха Божия, смиреннаго на Бога упования, терпения и к ближним милосердия. Избавите нас молитвами вашими от искушений житейских, бед и напастей, да, тихое и мирное житие поживше зде, с помыслы непорочными и сердцем чистым, с дерзновением веры и упования предстанем на оный страшный суд и, добрый ответ на нем воздавше, радости вечныя в Царствии Небеснем сподобимся. Аминь.

Молитва вторая, единыя жены молящиися, наипаче в келии наедине чтомая
из службы

О блаженныя и святыя жены, верою и любовию Христу Богу последовавшия и во обители Отца Небеснаго вселившияся! К вам ныне аз, грешная, прибегаю и смиренно молю: научите мя и помозите ми ходити пред Богом путми вашими непреткновенно и вечную купно с вами жизнь наследовати.

О Марфо праведная, твердым исповеданием веры твоея Христу угодившая, укрепи слабую веру мою. О службе Господу и братиям нелицемерне и всеусердне прилежавшая, помози и мне служение мое безропотне и вседушевне проходити. Сестру твою иногда, в скорби сушу, ко Христу воззвала еси, отай рекши: Учитель пришел есть и глашает тя. Ныне убо предстани мне в трудный час испытания веры и любве моея и в глубине сердца возвести ми, яко Господь Иисус незримо грядет, да путем испытаний привлечет мя к Себе! Испроси мне, о мати святая, у Господа нашего силу и крепость, да, воставши скоро притеку к Нему, поклонюся Ему и в смиренней любви Его мир и спасение души обрящу.

И ты, о Боголюбивая Марие, у ногу Иисусову единое на потребу обретшая, помолися Ему благую часть спасаемых и мне, грешней, улучити. Миро благовонное в дар благодарения Христу Жизнодавцу принесшая, умоли ныне Его и души моей подати миро молитвы и покаяния слезы, чистоты и добрых дел благоухание, тако да во обновленное всеми сими сердце мое Господь приидет и обитель Себе сотворит.

К вам, о святыя праведныя жены, Марфо и Марие, припадаю и смиренно молю: не оставите мя в дни тяжких испытаний, да не соблазнюся тленными и красными мира сего, наипаче же в час горький разлучения души моея с телом предстаните мне и общаго Владыку нашего умолите, да призрит на мя в оскудении сил моих милостивым оком и, простив вся прегрешения моя, возставит мя к жизни нескончаемей в блаженных обителях Отца Небеснаго. Аминь.

Тропарь праведным Марфе и Марии, сестрам праведного Лазаря, глас 3

Праведнаго Лазаря Боголюбивыя сестры, Марфо и Марие преславныя, чистым сердцем Христа в житии вашем возлюбили есте, мироносиц вземше чин, и Его, яко Сына Божия, безбоязненно исповедали есте, сего ради ныне во обителех Отца Небеснаго со Ангелы и всеми святыми славно царствуете. Умолите, Егоже возлюбили есте, и нам, грешным, в вере и любви Христовой утвердитися и Царствия Небеснаго сподобитися.

Величание

Величаем вас, святии праведнии Марфо и Марие, и чтим святую память вашу, вы бо молите о нас Христа Бога нашего.

5/18 июня

Благоверного князя Феодора Ярославича (брата святого Александра Невского), Новгородского (1233).

Обретение мощей преподобных Вассиана и Ионы Пертоминских, Соловецких чудотворцев (1599).

Молитва благоверному князю Феодору Новгородскому
из службы

Святый благоверный великий княже Феодоре! Ты от княжеския крове происшед в мир сей, княжескую славу навсегда имел еси наследовати, и вся красная мира сего быша в руку твоею, егда на земли сей обитал еси. Но ты, аще и в младых летех скончался еси, но исполнил еси лета долга и душевнаго сопостата, еще млад сый, победити в силах был еси. И чистоту в житии твоем соблюл еси, чесо ради крепкий во бранех Господь и причте тя, яко добраго воина, к Безплотному Своему воинству в Небесных обителех, Россию же защити рукою брата твоего, святаго благовернаго великаго князя Александра Невскаго. Сего ради молим тя, небесный воине Христов: даждь и нам познати, сколь ничтожно и преходяще все житейское и сколь близок всегда должен быти сердцу нашему Бог наш, да выну помышляем о Горнем, не о земном, да неусыпно ищем вечнаго Небеснаго отечества, да прославляем Бога жизнию и делами нашими и с мужеством отражаем стрелы похоти, греха и соблазнов. Ты из среды волнующагося душевных страстей моря к тихому пристанищу в краткое время безбедно достигл еси, и, аще устремляхуся мира сего волны, еже потопити невинную юность твою, но ничтоже успеша, ковчег бо тебе бысть чистота, кормило – Православная вера, котва – твердая на Бога надежда, ветрило – любовь к Богу и ближнему. Молим тя, угодниче Божий, усвой и нам эти свойства своя и добродетели, охлаждай похоти сердца нашего, помогай нам в борьбе со страстьми нашими, исходатайствуй нам у Господа решительное отвращение от пороков, постоянство в добродетели, терпение в бедствиих, великодушие в горестех, твердую на Бога надежду во всех обстоятельствех настоящия жизни, любовь к врагом, желание добра всем, любящим и ненавидящим нас. Ты, уверен быв, яко златотканныя ризы общему подлежат тлению, потщался еси в животе твоем из добродетелей исткати себе ризу нетления, в нейже ныне красуешися, внуши и нам, да отвращаемся от всех мирских удовольствий, от всякия плотския похоти, от всея земныя славы и от всякаго тленнаго сокровища, да презираем обольщение роскоши, и гнушаемся обаяния лести и порока, и да радуемся, егда терпим за Христа лишения, уничижения, гонения, презрения, клевету и озлобление. Горяху к тебе, святый княже, любовию российския сынове, видяще тя, от благочестиваго корене отрасль благочестивую, и великолепный брак тебе на земли готовляху сродницы и друзи твои, не ведуще Божия Промысла, яко Бог благоволил избрати, во еже тебе безбрачну служити на браце Сына Его Единороднаго, и ты, святый благоверный княже, предварив нас в Царстве благодати, привлецы и нас своею любовию в Царство Небесное, буди для нас орудием человеколюбия и благости Божией, отклоняй от нас истинная бедствия, утешай нас в горестех и печалех, укрепляй своим предстательством у Господа силы верныя на доброделание во славу имене Божия и в преспеяние Царства Христова, да процветают здравием к благоденствию и возрастают от силы в силу и от славы в славу вси народи земли Российския, да будут всегда одушевлени благочестием, правдою, мужеством, преданностию отечеству и всеми добродетельми, да и мы вместе с тобою удостоимся превозносити благость, любовь и милосердие Единаго, в Троице Святей славимаго Бога, Отца и Сына и Духа Святаго, ныне и присно и во веки веков. Аминь.

Тропарь благоверному князю Феодору Ярославичу, брату благоверного князя Александра Невского, Новгородскому, глас 8

От благочестиваго корене отрасль благочестивая прозябл еси, скончався в юности, лета долга твоими добродетельми исполнил еси, благоверный Феодоре, сего ради Владеющему временами молимся, да молитвами твоими подаст нам долготу лет и низпослет стране нашей велию и богатую милость.

Кондак, глас 4

В благочестии рожденна, в страсе Божии воспитана, в житии целомудрие стяжавшаго, по успении же нетлением телесе просиявшаго, благовернаго Феодора во святых почитая, смиренно молимся Тебе, Всесильный Владыко, да и во веки прославляеши святыми Твоими страны наша российския.

Величание

Величаем тя, благоверный Феодоре, и чтим святую память твою, ты бо молиши за нас Христа Бога нашего.

Молитва преподобным Вассиану и Ионе Пертоминским, Соловецким чудотворцам
из службы

О преподобнии и всечестнии отцы Вассиане и Ионо, угодницы Христовы блаженнии и чудотворцы преславнии! Постничеством Богу первее угодивше и делы благочестно на земли подвизавшеся, яко светила светлая, по смерти в мире возсиявше, просвещающе верных чудес светлостию, вы заступницы теплии показастеся. Многих, в скорбех и бедах страждущих и погибнути имущих, здравы сохранисте, непослушавших же завещания вашего и маловерующих отмстительне наказасте, и прежде заблуждшей жене путевожди бысте, и ослепшему паки прозрение даровасте. Дерзостне же коснувшагося целебных мощей ваших напрасно отринусте и, разслаблением наказавше, помиловасте. К сим же и иная преславная соделасте, и бывшее оскудение во обители вашей сугубо исполнисте, соблюдающе ю. Молимся убо ныне вам, о преблаженнии отцы, услышите моление наше, не презрите нас в бедах и скорбех, призывающих вас верою, будите помощницы нам скории и покровители, сохраните же во благоденствии, мире и тишине отечество наше. К сим же и духовнаго о вас собрания не оставите до конца, посещающе я всегда, о преподобнии, изобилованием всяцем, и молитеся присно о нас ко Господу, да молитвами вашими грехов прощение получим, и Царствия Небеснаго сподобимся благодатию Его, яко Тому подобает всякая слава, честь и поклонение, ныне и присно и во веки веков. Аминь.

Тропарь преподобным Вассиану и Ионе Пертоминским, Соловецким, глас 8

Прежде отвержением мира, яко морскаго треволнения, избегосте, отцы преподобнии, послежде же изволением Божиим в водах морских кончину блаженную приясте и к неболезненному покою преставистеся от земли радующеся. Тем и по кончине от Христа Бога прославистеся чудесы обильно, теплии в бедах верным помощницы показастеся. И ныне на Небесех предстояще престолу Христову, Вассиане преблаженне и Ионо преславне, молитеся присно о душах наших.

Кондак, глас 2

Яко сокровище богатно, верным Божественная благодать из морских недр издаде мощи ваша, отцы преблаженнии, и в месте пусте целы и невредимы обретошася преславно, и тако вас ради ныне славится Бог, Емуже со дерзновением предстояще ныне на Небесех, Вассиане и Ионо досточуднии, молитеся непрестанно о всех нас.

Величание

Ублажаем вас, преподобнии отцы Вассиане и Ионо, и чтим святую память вашу, наставницы монахов и собеседницы Ангелов.

6/19 июня

Преподобного Паисия Угличского (1504).

Преподобного Ионы Климецкого (Клименецкого), Олонецкого (1534).

Молитва преподобному Паисию Угличскому, юже творяше братия Покровской обители
из службы

О преподобне отче наш Паисие! Не забуди убо нас, чад своих, Богом дарованную ти паству, юже ты сам собрал еси. Без твоея бо помощи ничтоже можем благо сотворити, но, в дому пребывающе Пречистыя Богородицы, во ограде твоей, надеемся Богу угодити. Отче снятый, соблюди нас твоими молитвами и заступи нас от находящих зол, да, твоими молитвами соблюдаемы, Царствия Небеснаго сподобимся о Христе Иисусе, Господе нашем. Емуже слава со Отцем и Пресвятым, и Благим, и Животворящим Его Духом, ныне и присно и во веки веков. Аминь.

Тропарь преподобному Паисию Угличскому, глас 8

Христовы ради любве отечество и род оставил еси, и, ангельскому житию поревновав, в пустыню вселился еси, в нейже многотрудное житие явил еси и чудес дарования от Бога приял еси, Паисие преподобне, моли Христа Бога спастися душам нашим.

Ин тропарь, глас тойже

Христовы ради любве отечество и род оставил еси и, ангельскому житию поревновав, духовному отцу твоему, преподобному Макарию, подражатель быв, града Углеча достигл еси и близ того при водах в пустыню, Ангелом показанную, вселился еси, и обитель прекрасну Матери Божией воздвигл еси, и множество монахов собрал еси, имже и наставник ко спасению быв, и чудес дарования от Бога приял еси, Паисие преподобне, моли Христа Бога спастися душам нашим.

Ин тропарь, глас тойже

Слез твоих теченьми пустыни безплодное возделал еси и, иже из глубины воздыханьми, во сто трудов уплодоносил еси, и был еси светильник вселенней, сияя чудесы, Паисие, отче наш, моли Христа Бога спастися душам нашим.

Кондак, глас 2

Чистотою душевною божественно вооружився и непрестанныя молитвы, яко копие, имый, крепко ссекл еси бесовское ополчение, Паисие, отче наш, моли непрестанно о всех нас.

Ин кондак, глас 8

Украшен добродетельми, преподобне Паисие Богодухновенне, Церкве Христовы красота был еси, подвиги бо иноческими украси ю, блаженне. Темже молим тя: молися ко Господу сподобити нас от всякия брани борителя, вопиющих ти: радуйся, отче преблаженне.

Величание

Ублажаем тя, преподобне отче Паисие, и чтим святую память твою, наставниче монахов и собеседниче Ангелов.

Молитва преподобному Ионе Климецкому, Олонецкому,
чтомая в Свято-Троицком монастыре Олонецкой епархии

О преподобне и богоносне отче наш Ионо! Ты куплю житейскую еще совершая и по водам езера Онега плавая, бурею на луду водную извержен был еси, и на брезех сих тихое пристанище от волнений житейских обрел еси. Темже и неленостно во трудех, молитвах и слезах Господа ради подвизался, куплю духовную добре совершил еси, и купец премудр Царствия Небеснаго явился еси, и ныне во дворех небесных веселишися, духом твоим неотступен от обители Клименицкия пребывая, идеже многотрудное твое тело почиет. Темже и плавающим по водам онежским путь указуеши и от потопления воднаго избавляеши, многажды чудесне призывающим тя являяся, и всем скорый помощник и теплый молитвенник бываеши. И ныне к раце мощей твоих смиренно припадающе, прилежно молим тя, угодниче Божий: призри на ны окаянныя и непотребныя, морем грехов потопляемыя, и бурею душетленных страстей волнуемыя, и с кораблем душетленным на луде злых обычаев сокрушаемыя. Буди о нас ходатай ко Господу, к Немуже дерзновение доброе стяжал еси: пролей к Нему теплую молитву твою, да утишит бурю страстей наших, и хладная сердца наша огнем божественныя любве Своея да согреет, и тако да сподобит нас теплое покаяние Ему приносити, останок же дней наших благоугодне пред Ним пожити, труды же и скорби жития сего терпеливно, безропотне и со благодарением понести: егда же приспеет страшный час исхода нашего от сего жития, да поможет нам грозная мытарства воздушная неудержанно миновати, ниже рыкающим мысленным львом души наша поглотити да попустит, но бездну грехов наших в мори милосердия Своего да погрузит, и ради Своея неизреченныя любве и милости к роду человеческому нас да помилует, причастники Своего Царствия соделав, и да сподобит тамо наслаждатися Его божественною любовию, купно с тобою и со всеми святыми, во веки веков. Аминь.

Тропарь преподобному Ионе Климецкому (Клименецкому), Олонецкому, глас 4

Ангельскому житию поревновав, блаженне Ионо, оставил еси отечество твое, Великий Новград, и, пришед в пределы Олонецкия и в пустыню вселився, в трудех, молитвах и слезах подвизался еси, и, яко мудрый купец, Царствие Небесное наследовал еси. Темже любовию вопием ти: моли Христа Бога, да спасет души наша.

Кондак, глас 2

Христовым стопам последователь быв, блаженне Ионо, радуяся, вселился еси в пустыню, Вышняго Промыслом наставляемь, и, не убоявся вражиих приражений, якоже столп непоколебим, уготовал еси себе в жилище Духу Пресвятому, мы же, память твою совершающе, вопием радостно: радуйся, яко озаряеши нас чудесы твоими, радуйся, яко оставил еси временная ради будущих благ, радуйся, яко возставляеши ленивых ко спасению. Моли убо Христа Бога, отче преподобне, да спасет души наша в День Судный.

Величание

Ублажаем тя, преподобне отче Ионо, и чтим святую память твою, наставниче монахов и собеседниче Ангелов.

7/20 июня

Мученика Феодота Анкирского (303).

Собор Ивановских святых.

Тропарь священномученику Феодоту Анкирскому, глас 4

И нравом причастник, и престолом наместник апостолом быв, деяния обрел еси, богодухновенне, в видения восход, сего ради слово истины исправляя, и веры ради пострадал еси даже до крове, священномучениче Феодоте, моли Христа Бога спастися душам нашим.

Кондак, глас 4

Во святителех благочестно пожив и мучения путь прошед, идольския угасил еси жертвы и поборник быв твоему стаду, богомудре, темже тя почитающе тайно вопием ти: от бед избави ны присно твоими мольбами, отче наш Феодоте.

Величание

Величаем тя, священномучениче Феодоте, и чтим святую память твою, ты бо молиши за нас Христа Бога нашего.

8/21 июня

Великомученика Феодора Стратилата (319).

Святителя Феодора, епископа Суздальского и Ростовского (1023).

Обретение мощей благоверных князей Василия и Константина Ярославских (XIII).

Ярославской (XIII) и Урюпинской (1821) икон Божией Матери.

Молитва великомученику Феодору Стратилату,
чтомая в Феодоровском монастыре града Казани

О святый, славный и всехвальный великомучениче Феодоре Стратилате! Молим тя пред иконою твоею святою: моли с нами и о нас, рабех Божиих (имена), умоляемаго от Своего благосердия Бога, да милостивно услышит нас, благостыни у Него просящих, и вся наша ко спасению и житию нужная прошения да исполнит. Еще же молим тя, святый победоносче Феодоре Стратилате, разруши силы возстающих на ны врагов, видимых и невидимых. Умоли же Господа Бога, всея твари Создателя, избавити нас от вечнаго мучения, да всегда прославляем Отца и Сына и Святаго Духа и твое исповедуем предстательство, ныне и присно и во веки веков. Аминь.

Молитва ко Господу Богу святого великомученика Феодора Стратилата

Господи Боже всесильный, всех уповающих на милость Твою не оставляли, но защищали их! Буди мне милостив и соблюди мя от прелести вражия Твоим защищением, да не паду пред сопротивниками моими, и да не порадуется враг мой о мне. Предстани мне, Спасителю мой, в подвиге сем за имя Твое святое. Ты мя укрепи и утверди и подаждь силу стати мужественно за Тя до крове и положити душу мою по любви к Тебе, якоже и Ты, возлюбив нас, положил еси на Кресте душу Свою за нас. Аминь.

Тропарь великомученику Феодору Стратилату, глас 4

Воинствословием истинным, страстотерпче, Небеснаго Царя воевода предобрый был еси, Феодоре, оружиями бо веры ополчился еси мудренно, и победил еси демонов полки, и победоносный явился еси страдалец. Темже тя верою присно ублажаем.

Кондак, глас 2

Мужеством души в веру оболкийся, и глагол Божий, аки копие, в руку взем, врага победил еси, мучеников превелий Феодоре, с ними Христу Богу моляся не престай о всех нас.

Величание

Величаем тя, страстотерпче святый Феодоре, и чтим честная страдания твоя, яже за Христа претерпел еси.

Молитвы святителю Феодору, епископу Суздальскому и Ростовскому

Молитва первая
из службы

О великий архиерею Божий, Феодоре треблаженне! Иже град Суждаль и окрестныя грады и страны Святым Крещением просветивый и от тьмы неведения к свету Богоразумия приведый, первый во благодати Православныя веры нам пастырь и угодник Господень, Ангельскаго жития ревнитель и апостолов подобник, граду Суждалю защититель и всем, с верою к тебе притекающим, помощник велий и заступник теплый! Услыши нас, грешных и недостойных раб твоих, в час сей к тебе моление сие приносящих, помяни нас у престола Владыки Царя Вседержителя Бога и помолися о нас, грешных, яко да избавит нас от всех бед и зол, мир же и благоденствие нам дарует. Ей, угодниче Божий и святителю Феодоре! Сохрани страну нашу, град твой Суждаль и всякия грады и веси от глада, губительства, труса и потопа, огня, меча, нашествия иноплеменных, и междоусобныя брани, и от напрасныя смерти, и от нападения вражия, и от тлетворных ветров, и от смертоносныя язвы, и от всякаго зла. Буди нам помощник и заступник во всей жизни нашей, и избави нас от обидящих и ненавидящих человек, неправедно на ны востающих, и от всех видимых и невидимых сопротивлений вражиих, и спасены нас представи в день страшнаго и грознаго Пришествия Господня, и сподоби нас улучити деснаго стояния во блаженном Царствии Христа Бога. Яко Тому подобает всякая слава, честь и поклонение, со Безначальным Его Отцем и Пресвятым, и Благим, и Животворящим Его Духом, ныне и присно и во веки веков. Аминь.

Молитва вторая, общая святителям Феодору и Иоанну Суздальским и Ростовским
из акафиста

О велицыи угодницы Христовы и чудотворцы, святителие Феодоре и Иоанне! Се мы, недостойнии и грешнии, скорбьми многими угнетаемии, к вам усердно прибегаем и со упованием крепким молимся: отцы благомилостивии и благопослушливии, милостивно услышите ныне глас наш молебный и потщитеся на помощь нашу, и яко при жизни вашей всем скорбящим и озлобленным помощницы и утешителие бысте, тако и ныне любовь вашу к нам явите, благодатным действом благоприятных молитв ваших претворяюще скорбь нашу в радость, печаль же на утешение: вся бо можете о укрепляющем вас Христе, Егоже вернии служители бысте: от Негоже приявше вся обетованная благая, ниспошлите и нам великую и богатую милость Господню, да воспоем и прославим дивнаго во святых Своих Бога, Отца и Сына и Святаго Духа, ныне и присно и во веки веков. Аминь.

Тропарь святителю Феодору, епископу Суздальскому, глас 8

В молитвах бдя, сердцем же о стаде твоем выну болезнуя, учением своим всех просветил еси, Феодоре премудре. Темже Христа Бога моли, в день памяти твоея даровати нам велию милость.

Ин тропарь, глас тойже

В молитве бдя, Горняя желая, дольняя возненавидел еси, и, сердцем болезнуя, выну о стаде своем печешися, учением бо своим всех просветил еси, Феодоре премудре, Христа Бога моли в памяти твоей даровати нам велию милость.

Кондак, глас 3

Яко велие солнце, возсия преславная память твоя, премудре Феодоре, в нейже подаваеши в бедах сущим спасение, притекающим к тебе усердно, благодатию, еюже облагодати тя Христос в жизни нескончаемой.

Величание

Величаем тя, святителю отче Феодоре, и чтим святую память твою, ты бо молиши за нас Христа Бога нашего.

Молитвы благоверным князьям Василию и Константину Ярославским

Молитва первая

Святии страстотерпцы Христовы и чудотворцы, благовернии князи Василие и Константине! Яко доблии воини Христовы, доблественне, в телеси суще, подвизастеся: верою же и благочестием и всеми делы благими, яко светильницы сияюще, лукаваго победисте и вся его разжженныя стрелы угасисте. Сего ради, неувядаемый венец приимше, с лики святых днесь престолу Божию предстоите, хвалу и благодарение Тому воздающе. Темже и мы, к раце вашей притекающе, молимся: будите ходатаи пред Богом и Господем нашим Иисусом Христом, да избавит град сей и страну от всякаго лютаго обстояния и дарует нам вся благопотребная к житию: паче же да даст нам, по богатству славы Своея, во внутреннем человеце утвердитися, и да сподобит нас наследити Царство Небесное и славити Всесвятое имя Отца и Сына и Святаго Духа, ныне и присно и во веки веков. Аминь.

Молитва вторая

О святии благовернии князи Василие и Константине, благоверных родителей пречестная отрасле, князей российских боговенчанная красото, во время жития вашего грады утверждавшии, сироты и вдовицы питавшии, храмы святыя божественными иконами украшавшии! К вам прибегаем, Божии избранницы, и во смирении сердца нашего молим вас: будите ходатаи пред Всемилостивым Владыкою, да почиет благословение Его на храме сем, идеже вы нетленными телесы вашими почиваете, на граде нашем, егоже вы возлюбисте, и на людех обитающих в нем, да во правоверии и чистоте утвердятся. Молитеся Христу Богу, святии Божии, да сохранит державу сродников ваших целу и нераздельну, да дарует же земли нашей мир и тишину, людем в вере и благочестии преспеяние, да избавит же и нас, ко святей раце многоцелебных мощей ваших с верою притекающих, от бед и напастей, недугов телесных и душевных, и да сподобит Царствия Небеснаго во веки веков. Аминь.

Тропарь благоверным князьям Василию и Константину Ярославским, глас 2

Ваше отечество хвалится обагрением кровей ваших, Церковь же Божия радуется, приемши телеса ваша, людие, песненный лик составлыне, духовною цевницею вопиют: ликуй, Василие, радуйся, Константине, Ярославлю слава и всей России радосте.

Ин тропарь, глас 8

Возвысившеся на добродетель, к желанию крайнему, и достигосте к Небесней высоте, благовернии велиции князи Василие и Константине, и безстрастным житием украсисте души своя, лощением же изрядно победисте бесовския полки и восприясте чистую совесть, в молитвах, яко безплотнии, пребысте, возсиясте в мире, аки солнце, преславнии, молите спастися душам нашим.

Кондак на преставление, глас 8

Яко цвети честнии различнии, в райстей пещи процветше невещественно, отечеству своему славу велию и сродникам похвалу и честь явльше, всеистиннии победницы, великий Василие и славный Константине, но убо не престайте молящеся о граде нашем и о всех рабех своих, избавити их от напастей, и бед, и всех лютых обхождений, вопиющих вам: радуйтеся, граду нашему Ярославлю великое утверждение.

Кондак на обретение мощей, глас 4

Днесь Церковь расширяет недра своя и приемлет многоцелебныя мощи ваша, добропобеднии страдальцы, Василие славне и Константине Богомудре, и, яко шипок благовонный, напояется пречудными ароматы, богатными чудодеянии от неистощимых сокровищ, от преславных мощей ваших, и радостно чад своих созывает вопити, людие: радуйся, двоице пречудная, отечеству своему стено необоримая.

Величание

Величаем вас, страстотерпцы Христовы, благовернии князи Василие и Константине, и чтим честная страдания ваша, вы бо молите за нас Христа Бога нашего.

Молитва ко Пресвятой Богородице пред Ее иконою «Урюпинская»

О Всемилостивая Госпоже, Дево Богошему и сокрушенно ныне предстоящих образу Твоему услыши глас. Вемы бо, о Содетеля нашего Мати, яко Ты еси предстательство христиан непостыдное и ходатайство ко Творцу непреложное. Вемы и сие, яко беззакония наша превзыдоша главы наша и яко бремя тяжкое отяготеша на нас, и уже несмы достойни видети высоту Небесную, ниже воззрети ко престолу славы Сына Твоего и Бога нашего, но достойни явихомся мук и вечнаго осуждения. Сего ради к Тебе припадаем, Тя просим умиленно, к Тебе со слезами взываем: вознеси к Нему Матернее Твое моление, да не отвержет нас грешных от лица Своего, но, яко Милостив, да простит нам согрешения наша вольная и невольная, на путь спасения нас наставляя и свыше силою ко творению заповедей Своих укрепляя. Да сохранит нас от соблазнов мира, от вожделений греховных, от козней диавольских и от нападения видимых врагов. Да благословит дела рук наших, подавая обители сей и всякому граду и стране обилие благ земных. Да сотворит нам дни благи и безмятежны, да оградит миром Церковь Свою Святую и разстоящаяся да соединит Той, яко Благ Господь, Долготерпелив и Многомилостив, от всея твари со Отцем и Святым Духом славимый во веки веков. Аминь.

Тропарь Божией Матери ради иконы Ее «Урюпинская», глас 3

Явилася еси на древе в Донской земли благодатная Твоя икона, Богородице, больныя исцеляти, заблуждшия обращати; темже умильно молимся Тебе: избави град наш от всякаго зла и спаси люди, к Тебе притекающия.

Кондак, глас 5

Всеблагая Чистая Богородице, к Тебе прибегаем, вернии, Тобою бо познахом милость Божию, чудную икону Твою, от неяже вси здравие и спасение приемлем.

Величание

Величаем Тя, Пресвятая Дево, и чтим образ Твой святый, от него же истекает благодатная помощь всем, с верою притекающим к нему.

Пред иконой Пресвятой Богородицы «Урюпинская» молятся об исцелении слепых, страдающих параличом, ревматизмом, головной болью, расслаблением, слабоумием, об одержимых сильной тоской.

Молитва ко Пресвятой Богородице пред Ее иконою «Ярославская»
из книги молебных пений

О Пресвятая Дево, Мати Господа вышних сил, Небесе и земли Царице и града нашего Ярославля всемощная Заступнице! Приими хвалебное пение сие от нас недостойных раб Твоих и вознеси молитвы наша ко престолу Бога Сына Твоего, да милостив будет неправдам нашим и пробавит благость Свою чтущим Всечестное имя Твое и с верою и любовию покланяющимся чудотворному образу Твоему. Несмы бо достойни от Него помиловани быти, аще не Ты умилостивиши Его о нас, Владычице, яко вся Тебе от Него возможна суть. Сего ради к Тебе прибегаем, яко к несомненней и скорей Заступнице нашей, и Тебе, яко всемогущей Помощнице, сами себе и друг друга и всю жизнь нашу по Христе Бозе предаем, ныне и присно и во веки веков. Аминь.

Тропарь, глас 4

К Богородице прилежно ныне притецем, грешнии и смиреннии, и припадем, в покаянии зовуще из глубины души: Владычице, помози, на ны милосердовавши, потщися, погибаем от множества прегрешений, не отврати Твоя рабы тщи, Тя бо и едину надежду имамы.

Кондак, глас 6

Предстательство христиан непостыдное, ходатайство ко Творцу непреложное, не презри грешных молений гласы, но предвари, яко Благая, на помощь нас, верно зовущих Ти: ускори на молитву и потщися на умоление, предстательствующи присно, Богородице, чтущих Тя.

Величание

Величаем Тя, Пресвятая Дево, Богоизбранная Отроковице, и чтим образ Твой святый, имже точиши исцеления всем с верою притекающим.

Пред иконой Пресвятой Богородицы «Ярославская» молятся об исцелении телесных болезней.

9/22 июня

Преподобного Кирилла, игумена Белоезерского (1427).

Праведного Алексия Московского (1923).

Молитвы преподобному Кириллу, игумену Болоезерскому

Молитва первая
из акафиста

О священная главо, преподобне и богоносне отче Кирилле! Припадаем к тебе с верою и любовию и просим тя, небеснаго заступника нашего: яви велие милосердие твое нам, смиренным и грешным, и пролей теплыя молитвы твоя о нас ко Господу Богу. Свойственно есть тебе благосердие, святче Божий, ибо живущу ти на земли, едино бысть у тебе попечение, еже спасати от погибели души человеческия, и вся твоя жизнь святая бысть зерцалом добрых дел, о нихже прославляшеся в тебе Отец Небесный, к Немуже велие дерзновение стяжав, испроси нам у благости Его: веру праву, благочестие нелицемерное, покаяние истинное, братолюбие совершенное и преуспеяние во всех благих делех. Исходатайствуй нам здравие душевное и телесное, земли плодоносие, воздуха благорастворение, мирное и безмятежное житие, непостыдную христианскую кончину и добрый ответ на Страшнем Суде Христовом. Сохрани Церковь святую и державу Российскую от браней и нестроений. Огради и обитель твою честную от всякаго зла и вся правоверныя люди, к тебе приходящия и мощем твоим покланяющияся, осени небесным твоим благословением и вся прошения их во благо исполни. Ей, отче, не презри молитв наших, со умилением тебе возносимых, но буди о нас теплый предстатель ко Господу и сподоби нас помощию твоею святою спасение вечное получити и Царствие Небесное унаследовати, да славословим велия щедроты и неизреченныя милости Отца и Сына и Святаго Духа, в Троице покланяемаго Бога, и твое отеческое заступление, во веки веков. Аминь.

Молитва вторая,
чтомая в Кирилло-Белоезерском монастыре Вологодской епархии

О богоблаженне и преподобне отче наш Кирилле, пастырю добрый и истинный строителю винограда Христова, отцем славо, преподобных сподвижниче, праведным совсельниче, иноков наставниче и общаго жития совершителю, ныне на небеси Святей Троице со всеми святыми предстояй! Молимся тебе при гробе твоем, яко чадолюбивому отцу нашему, и от сердца с любовию вопием: о преподобне отче Кирилле, помяни стадо твое, еже мудре собрал еси, и соблюди твоими молитвами Богом дарованную ти паству, и не презри нас чтущих пречестную и многорадостную твою память: сохрани и соблюди нас от всех враг видимых и невидимых; очисти наша согрешения, и отжени от нас облак страстей, и просвети наши душевныя очи; гугнивый язык наш исправи, смысл очисти и разум освяти; прииди посреде нас невидимо, и от всех нас моления Богови возсылаемая приими, и донеси сия ходатайственне всех Творцу и Избавителю, в Троице Святей покланяемому Богу нашему, яко да согрешений наших оставление получим, благодатию и человеколюбием Господа нашего Иисуса Христа, с Нимже Отцу и Святому Духу слава подобает, ныне и присно и во веки веков. Аминь.

Тропарь преподобному Кириллу, игумену Белоезерскому, глас 1

Яко крин в пустыни давидски процвел еси, отче Кирилле, злострастия терние искореняя, и собрал еси в ней ученик множество, страхом Божиим и учением твоим наставляемых, ихже и до конца, яко чадолюбивый отец, не оставил еси, посещая, да вси вопием: слава Давшему ти крепость, слава венчавшему тя, слава Действующему тобою всем исцеления.

Кондак, глас 8

Яко преобидев тленная и долу влекущая мудрования, отче, к вышнему течению радостно устремился еси, и тамо со святыми Пресвятей Троице предстоя, моли от враг сохранитися стаду твоему, яко да святое твое успение празднующе, вопием: радуйся, преблаженне Кирилле, отче наш.

Величание

Ублажаем тя, преподобне отче Кирилле, и чтим святую память твою, наставниче монахов и собеседниче Ангелов.

Молитвы праведному Алексию Московскому

Молитва первая
из акафиста

О всечестный и преблаженный отче наш Алексие, дивный старче Московский и всея Церкве Российския похвало и радование! Велию любовь ко Господу имея, заветы евангельския непреложно исполняя, душу твою за паству полагал еси, сердцем милующим болезнуя о всех, просящих твоея помощи. Приими малое сие моление наше, и яко в земном житии твоем всяку слезу утолял и от всякия скорби избавлял еси, тако и ныне, милосердный молитвенниче и ходатаю наш, возьми тяготы, болезни и скорби наша, исполни страждущая сердца радостию и умоли Человеколюбца Бога о прощении прегрешений наших, да очистив душу покаянием, к добродетельному житию обратимся. Ей, старче Алексие, буди и нам пастырь добрый, на стезю спасения наставляющий, да молитвами твоими безпорочно пройдем путь жития нашего и обрящем Отечество Небесное, идеже ты со Ангелы и всеми святыми предстоиши престолу Святыя Троицы, славяще Безначальнаго Отца со Единородным Его Сыном и Пресвятым, и Благим, и Животворящим Его Духом во веки веков. Аминь.

Молитва вторая
из акафиста

К тебе, о праведный отче Алексие, мы, грешнии и недостойнии, притекаем и со умилением взываем ти: призри ныне милостивно с высоты святыя своея на Отечество наше и нас, тя прославляющих. Приявший в житии своем тяготы людей и сердцем милующим понесый скорби их, приими в молитвенное твое предстательство и нас, грехи многими обремененных и суетою мира сего утружденных.

В тебе, о дивный старче, прославися Господь, явив тя таинником милости Божией. Тя призываем неотступно: буди врач душам и телесем нашим, унывающим – утешитель, малодушным дерзновение низпосли, помраченных злобою всепрощению научи, воздержанию способствуй. Воспламени, благий делателю винограда Христова, хладная сердца наша ревностию служения твоего, научи молитве непрестанной и деятельной любве с утеснением себе ради блага ближних наших. Укрепи молитвами твоими чада Церкви нашея, да поживем в любве и мире, а вне ограды церковныя пребывающии да уразумеют Христову истину и вкупе с нами прославят Животворящую и Нераздельную Троицу и твое милостивное предстательство во веки веков. Аминь.

Тропарь праведному Алексию Московскому, глас 4

Помози в бедах, утеши в скорбех, пастырю добрый, отче Алексие. Подвигом бо старчества миру просиявый, веру и любовь Христову во мраце беззакония исповедал еси, болезнуя сердцем о всех притекающих к тебе. И ныне за ны Бога моли, любовию чтущия тя.

Кондак, глас 4

Велии труды любве и милосердия подъял еси, праведный старче Алексие, от святаго пастыря Кронштадтскаго благословение на помощь страждущим прияв, беды и скорби людския яко вериги на рамо свое возложи. Мы же ведуще тя молитвенника дерзновенна ко Господу, со умилением зовем ти: моли Христа Бога спастися дущам нашим.

Величание

Величаем тя, святый праведный отче Алексие, и чтим святую память твою, ты бо молиши за нас Христа Бога нашего.

10/23 июня

Обретение мощей святителя Василия, епископа Рязанского (1609).

Блаженной Любови Рязанской (1921).

Святителя Иоанна, митрополита Тобольского (1715).

Собор Сибирских святых.

Собор Рязанских святых.

Молитвы святителю Василию, епископу Рязанскому

Молитва первая
из службы

Святителю отче Василие! Дивным шествием твоим по водам и нетлением честных мощей твоих уверившеся, яко имаши велию благодать у Господа Бога, с верою и надеждою к тебе прибегаем и умиленно молим тя: моли о нас Христа Бога нашего, сохранившаго тя, якоже Петра, от потопления в волнах речных и от истления в сердце земли, да благодать Его спасительная сопутствует нам на всех путех жизни сея, сохраняющи ны невредимы от всякаго злаго обстояния, всякий противный ветр напастей и бурю страстей утоляющи, тихое же и безмятежное плавание в житейстем сем мори нам дарующи. Да простит нам Милосердый Господь всякое прегрешение, вольное и невольное, немощь естества нашего благостию Своею покрывая, да утвердит нас во святей Своей Православней вере и благочестии, исполняя сердца наша любве и ревности о соблюдении заповедей Его ко спасению душ наших. Церкви Православно-Российстей да дарует мир и благоденствие, да возглаголет в сердце правителей наших благая о ней и о всех людех, да низпослет земли нашей времена мирна, благорастворены воздухи, земли плодоносие и вся на пользу настоящего жития потребная и да избавит вся грады и веси отечества нашего и всю землю Русскую от глада, губительнаго огня, смертоносныя язвы и от всякаго зла, да тако в мире, благоденствии и преспеянии в добродетелех путь жизни сея прешедше, внидем в вечное царство, уготованное святым Его. О всехвальный святителю наш и угодниче Христов Василие! Веруем и уповаем, яко можеши молитвами твоими устроити вся благая душам и телесем нашим, имея Помощницу Преблагословенную Владычицу нашу Богородицу, Еяже честною и чудотворною иконою сохраняемь, шествие по водам, яко по суху, совершив, богоспасаемаго града Рязани достигл еси. Сего ради прилежно молим тя: не отвержи нас от заступления твоего, потщися на помощь нашу и умоли за ны Господа и Бога нашего Иисуса Христа, избавльшаго тя от злокозненных сетей лукаваго и клеветы человеческия, да, призрев на ны милостивно, избавит нас от всякия беды, скорби и болезни душевныя и телесныя и да сподобит нас, грешных и недостойных, Небеснаго Царствия Своего молитвами Пресвятыя Матере Своея и твоим теплым за ны предстательством, всегда, ныне и присно и во веки веков. Аминь.

Молитва вторая
из службы

Богоизбранне первосвятителю наш и угодниче Христов Василие, святостию жития твоего, чудным по водам плаванием и нетлением мощей твоих препрославленне! Предстоя престолу Вседержителя и имея велие к Нему дерзновение, моли Его, да пробавит милость Свою к нам, грешным и недостойным рабом Своим, и дарует народу здравие, долгоденствие и во всем благое поспешение: пастырем Церкве да подаст духовное трезвение и ревность о спасении пасомых; градоначальником и судиям страх Божий, правоту и безкорыстие; воином терпение, мужество и на враги одоление; супругом взаимную любовь, верность и единомыслие; куплю деющим праводушие, земледельцем трудолюбие и трезвенность, сирым призрение, болящим исцеление, обидимым заступление, оклеветаваемым оправдание и всем людем паствы твоея вся ко временней и вечней жизни потребная. Паче же моли Господа, молитвенниче наш, да простит нам всякое согрешение, вольное и невольное, и очистит от всякия скверны плоти и духа; да избавит от козней исконнаго врага, ненавистника и человекоубийцы, и сохранит от клеветы человеческия; да утвердит во истинней спасительней вере и нелицемернем благочестии; да соблюдет от суемудрия и душетленных учений духов лестчих, действующих в веце сем в сынех противления; да охранит сердца наша от прельщения красными мира сего и да научит огребатися от плотских похотей и страстей, горняя мудрствовати, а не земная. Моли, отче наш, Всесвятаго и Божественнаго Духа, да возсияет свет благодати Его братиям нашим по плоти, во тьме лжеверия седящим, и да познают Христа, Бога Истиннаго, Единаго Спасителя всех человек; да возсияет свет сей и блуждающим на распутиих раскола, да вразумятся и приидут во ограду Православныя Церкве, в нейже единей несомненно содевается вечное спасение верных. О святителю Христов, молитвенниче наш! Моли Христа Бога и Пречистую Матерь Его, да упразднит вражды наша и нестроения, соединит же вся ны богоподобною любовию, да в мире и единомыслии, желанием спасения горяще, Господеви работающе, друг друга тяготы носяще, добрым подвигом подвизаемся и, течение скончавше, достигнем в тихое пристанище Небеснаго Царствия и прославим неизреченное человеколюбие и милосердие Спасителя нашего Иисуса Христа, Сына Божия, со Безначальным Его Отцем и Пресвятым Духом во веки веков. Аминь.

Молитва третья

Святителю отче Василие! Умоли Господа Бога, да простит нам всякое согрешение, вольное и невольное, и очистит нас от всякия скверны плоти и духа; да избавит нас от козней исконнаго врага нашего, и сохранит от клеветы человеческия; да утвердит нас в истинной спасительной вере, и нелицемерном благочестии; да соблюдет от суемудрия и душетленных учений века сего; да охранит сердца наша от соблазнов мира, и да научит огребатися от плотских страстей и похотей, горняя мудрствовати, а не земная. Аминь.

Тропарь святителю Василию, епископу Рязанскому, глас 4

Первее в Муроме святительством почтен был еси, из негоже неправедно изгоняемь, на мантию, яко на легкий корабль, взошел еси, на нейже паче естества, яко безплотен, по водам шествие творя, промышлением Вышняго и заступлением Богоматере управляеммь, богоспасаемаго града Рязани достигл еси и в нем, архиерейства престол восприим, богоданную паству рязанскую добре упасл еси, святителю отче наш Василие, моли Христа Бога спастися душам нашим.

Ин тропарь, глас 4

Правыя веры и чистаго жития крепкий хранителю, чудесно, речными волнами, на мантии твоей, с иконою Пречистыя, от неправой клеветы и нечистаго осуждения, из Мурома принесен был еси в страну Рязанскую, идеже утвердив престол своего архиерейства, добре упасл еси богоданную тебе паству, святителю отче наш Василие, моли Христа Бога спастися душам нашим.

Кондак, глас 8

Яко многосветлая звезда, от града Мурома возсиял еси, святителю Василие, по водам же дошед до града Рязани, Церковь Божию добре упасл еси, просвещая люди учением и житием твоим. Поминай и ныне чада твоя, молим тя, наставниче наш добрый, и за ны Христу Богу и Пречистей Его Матери молися, да благодарною душею зовем ти: радуйся, угодниче Христов и теплый к Богу о нас молитвенниче.

Величание

Величаем тя, святителю отче Василие, и чтим святую память твою, ты бо молиши за нас Христа Бога нашего.

Молитва ко святой блаженной Любови Рязанской
из жития блаженной

О блаженная дево Любовь, угодница Христова! Услыши нас грешных, молящихся тебе. Приими молитву нашу и принеси ю к милостивому Человеколюбцу Богу, Емуже ты ныне в радостях святых и с лики Ангел предстоиши. Умоли Его благосердие, да сохранит град Свой сей (Рязань), в нем же добродетельно поживе, Богу угодила еси, от всех навет вражиих, да не осудит нас по беззакониям нашим, но да сотворит с нами по милости Своей, и испроси нам у Христа и Бога нашего мирное и безмятежное житие, здравие душевное и телесное, земли благоплодие и во всем всякое изобилие и благоденствие, и да не во зло обратим благая, даруемая нам от Всещедраго Бога, но во славу Его и в прославление твоего заступления, паки молим тя, блаженная мати наша Любовь, посещай нас, тебе молящихся, в нуждах наших, да тобою заступаеми, сподобимся ны, грешныя, в день судный одесную Сына Божия стати твоими святыми молитвами ко Спасу и Пресвятей Его Матери, Преблагословенней Владычице нашей Богородице, от всех родов ублажаемой, ныне и присно и во веки веков. Аминь.

Тропарь блаженной Любови Рязанской, глас 5

Любовью наречена была еси во Святом Крещении, любовь Христову познала еси, в житии дерзновение велие стяжала еси, темже к тебе усердно прибегаем из глубины сердец наших взывающи: молися убо ко Господу, Любовь блаженная, богомудрая, даровати мирови мир и душам нашим велию милость.

Кондак, глас 3

Святителем Христовым Николаем исцеленная и на служение Богу и людем имже благословенная, крест свой юродства с любовию до конца пронесшая. Святая блаженная Любовь, не остави нас, почитающих святую память твою, ныне предстоя в лике святых престолу Пресвятыя Троицы, молися о благоденствии отечества твоего и о спасении душ наших.

Величание

Ублажаем тя, святая блаженная мати Любовь, и чтим святую память твою, ты бо молиши за нас Христа Бога нашего.

Молитва святителю Иоанну, митрополиту Тобольскому
из службы

О святителю Христов Иоанне, Божию престолу со святыми предстояй! Ты еси отец наш любвеобильный и молитвенник наш теплый. Умоли Господа Бога, да подаст нам коегождо потребно полезная: скорбящим утешение, немощным здравие, заблуждшия да наставит и обратит на путь покаяния, распри и раздоры умирит, неведущия Христа люди на путь спасения да обратит и всех нас единением духа и любве в Единей Святей Своей Церкви соединит, да сохранит нас от глада, града, труса, потопа, огня, меча, междоусобныя брани и напрасныя смерти, наипаче же от искушений, облежащих нас в жизни сей, да дарует нам мирное пожити зде житие и веру свою православную невредиму соблюсти. О святый угодниче Христов, архипастырю предобрый, молитвенниче наш неусыпный! От юности всего себе Богу посвятив, равноангельное житие стяжал еси, исполнен бе радости духовныя, яже озаряше светлость лика твоего и сердца верных утешаше, поистине бе светильник горяй и светяй, святолепно пожив, от Господа сподоблен бе дара прозрения, время кончины своея предуведа, моляся пред образом Пречистыя Богородицы, коленопреклоненне преставися; ныне проси Ю о нас, да будет нам Покровительница в сей многотрудней жизни и в час кончины нашея да умолит Всеблагаго Господа сподобитися нам в лице благоугодивших предстати престолу Его и восхвалити в Троице славимаго Бога, Отца и Сына и Святаго Духа, во веки веков. Аминь.

Тропарь святителю Иоанну, митрополиту Тобольскому, глас 8

Наставниче благочестия, сиротствующих питателю, скорбящих утешителю, недугующих врачу безмездный, душею страждущим скорый помощниче, теплый молитвенниче ко Господу, святителю отче Иоанне, моли Христа Бога спастися душам нашим.

Кондак, глас 2

Явился еси во тьме неведения пребывающим просветитель, вдов и сирот утешитель, дивный врач немощствующих, младенцев и отроков наставник, родителем же пресветлое радование, святителю отче Иоанне, моли Христа Бога, подати стране нашей в вере утверждение, воинам на враги победу и одоление, людем же своим велию милость.

Величание

Величаем тя, святителю отче Иоанне, и чтим святую память твою, ты бо молиши за нас Христа Бога нашего.

11/24 июня

Преподобного Варнавы Ветлужского (1445).

Перенесение мощей преподобного Ефрема Новоторжского (1572).

Иконы Божией Матери, именуемой «Достойно есть» («Милующая») (X).

Молитва преподобному Варнаве Ветлужскому,
чтомая в Троицком соборе града Варнавина Костромской епархии

О всеблажнне отче преподобне Варнаво, теплый заступниче и помощниче с верою призывающим тя! Избави нас молитвами твоими ко Господу от всякаго обстояния бесовскаго. Изми нас, окаянных рабов твоих, о чудотворче Варнаво, от уст пагубнаго змия, ищущаго пожрети нас и свести во ад живых. Прости нас, отче, елико согрешихом ти, исторгни нас от греха и всякия напасти, приходящия грехов ради наших. Подаждь душам нашим утешение, всади в сердца наша страх Суда Божия, избави нас от врагов наших видимых и невидимых, тебе бо имамы тепла молитвенника и заступника, еже в бедах сущия и в грехи впадшия. Ты бо явися столп благочестия, воздержания правило, смиренномудрия образ, целомудрия наставник, убогим и сиротам заступник и хранитель прибегающим к тебе. Кто убо по достоинству может похвалити равноангельное твое житие и кто может изчести твоих трудов подвиги и слезы ко Господу? Воистинну яко солнца светлейши возсия твоя исправления, ревнитель бо бысть всем святым, преподобных и праведных учитель духовный и всем, призывающим тя, молитвенник ко Пресвятей Троице. Ты, яко мир оставил еси и яже в мире, и нас приведи ко Господу молитвами твоими, отче честнейший, да и мы сподобимся вечных благих, ихже наслаждаешися: Небесныя славы, желаемаго Иисуса Христа и сладчайшаго Владыки и Господа всех. Емуже подобает всякая слава, честь и поклонение, со Безначальным Его Отцем и Пресвятым и Благим и Животворящим Его Духом, ныне и присно и во веки веков. Аминь.

Тропарь преподобному Варнаве Ветлужскому, глас 1

Желанием духовным распалився и мятежи мирския отринув, к Богу любовию прилежно присовокупися. И Того вседушне взыскуя, во внутреннюю пустыню отшел еси, при водах вселися, идеже во слезах и трудех пребывая многолетное время, в терпениих мнозех житие ангельское проходил еси в наставлении Божественнаго Разума и множество монахов собрал еси, мудре, ихже посещая не остави, Варнаво преподобне, отче наш, Пресвятей Троице моляся от зол всяческих избавити и спасти души наша.

Кондак, глас 8

От юности, преподобне, плоть твою в постех и молитвах источил еси и, крест твой взем, усердно последовал еси Христу, темже и к Вышним течение радостно совершил еси, идеже со всеми святыми предстоиши. И ныне стадо твое посещай, поминая чтущих всесвятую память твою, да вси благодарственно вопием ти: радуйся, Богомудре Варнаво, наставниче пустынный.

Величание

Ублажаем тя, преподобне отче Варнаво, и чтим святую память твою, наставниче монахов и собеседниче Ангелов.

Молитвы преподобному Ефрему Новоторжскому

Молитва первая
из службы

О преславный Господень угодниче и Богом собраннаго зде о тебе стада Христова предобрый пастырю и наставниче, преподобне и Богоносе отче наш Ефреме! Приими убогое сие наше и малое от любви душевныя приносимое тебе моление и не презри нас, грешных, требующих твоея помощи и заступления. Се бо мы, предстателя тя в нуждах непостыднаго стяжавше, верою несумненною тебе в ходатайство призываем, ты же, яко велие имеяй дерзновение ко Господу и Пречистей Его Матери, буди молитвенник, помощник и ходатай о всех, со тщанием в Божественный твой храм приходящих, честных же и многоцелебных мощей твоих со страхом и благоговением прикасающихся, услыши ны, святче Божий, и призри милостивым оком на предстоящия цельбоносному твоему гробу люди. Вемы бо воистинну, яко аще по отшествии твоем плотию и разлучился еси от нас, но духом неотступно пребываеши с нами, тем и вся нам, яже ко спасению полезная, усердне просящим, молитвами твоими подати можеши. Простри убо преподобныя длани твоя, о добрый и великий наш заступниче, и не престай молитися о стране нашей и о людех, на всяком месте благочестно тебе на помощь призывающих. Сохрани же вся грады и страны Российския от нашествия иноплеменник, междоусобныя брани, тлетворных ветр и от всякаго губительного зла. Всех нас избави от всяких бед и скорбей. Яко да тобою управляеми, многомятежное маловременнаго жития сего море безбедне преплывше, достигнем в желаемое оное Небесное пристанище и прославим Всесвятую, Равночестную и Единосущную Троицу, Отца и Сына и Святаго Духа, ныне и присно и во веки веков. Аминь.

Молитва вторая
из акафиста

О священная главо, великий и предивный чудотворче, отче наш Ефреме! К тебе, скорому помощнику и усердному о нас молитвеннику, смиренно прибегаем и молитвенно просим тя: нас, скорбных и обремененных грехи многими, не остави помощию твоею святою и заступлением благодатным. Не забуди нас, чад твоих, отче священнейший, но поминай нас присно в небесных богоприятных молитвах твоих у престола Пресвятыя Троицы, идеже со Ангелы и всеми святыми предстоиши и зриши вся наша нужды и беды, яко обуреваемся страстьми и не имамы дерзновения ко Творцу, просити Его о помиловании и спасении. Темже тебе предлагаем, яко умилостивителя пред Господем, и тобою уповаем на милость Божию и прощение грехов наших от Вседержителя получити и спасение вечное унаследовати, да славим и поем величие и благодать и человеколюбие Отца и Сына и Святаго Духа, и твое отеческое заступление, ныне и присно и во веки веков. Аминь.

Тропарь преподобному Ефрему, архимандриту Новоторжскому, глас 1

Божественною свыше благодатию просветився, Богомудре, и по смерти яви тя светлость жития твоего, темже источаеши мирови благоухание, иже с верою притекающим к раце мощей твоих, Ефреме преподобне. Тем вопием ти: слава Давшему ти чудесем благодать, слава Прославльшему тя в чудесех, слава Действующему тобою всем исцеления.

Кондак, глас 8

Светозарную лучу похвалим, преподобне, твою честную раку, многосветлою свещею просвещает бо Господь церковь твою от цельбоноснаго гроба твоего и озаряет омраченная наша сердца. Якоже солнце незаходимое, отче, подобие образа твоего возсия нам, и град Торжек тобою благодать приемлет, обогащающу ти всех нас добротою чудес, содеянием благодати поющих ти: аллалуия.

Величание

Ублажаем тя, преподобне отче Ефреме, и чтим святую память твою, наставниче монахов и собеседниче Ангелов.

Молитвы ко Пресвятой Богородице пред Ее иконою «Достойно есть» («Милующая»)

Молитва первая
из книги молебных пений

Достойно славимая и праведно от всех горних чинов ублажаемая, яко без сравнения их превосходящая, Бога и Творца всяческих рождшая, паче всех возвеличенная, Пречудная Владычице! Молися из Тебе воплощенному Христу Богу нашему, да призрит на ны люди безответныя, да сохранит нас невредимых от всех навет вражиих и злых клевет, много бо может Твоя Матерняя молитва, по реченному: проси, Мати Моя, не отвращуся, но вся прошения Твоя исполню. Сего ради, радостию о сем исполняемии, взываем Ти: спаси, Владычице, погибающия рабы Твоя, просвети омраченныя суемудрствованьми века сего и приведи ны ко сладчайшему Иисусу, да вечно радующеся взываем: слава Отцу, слава Сыну, слава Святому Духу, слава и Тебе Преславней и Пренепорочней Деве Богоматери, ублажаемей и благословляемей в безконечныя веки веков. Аминь.

Молитва вторая
из акафиста

О Пресвятая и Премилостивая Владычице Богородице! Припадающе ко святей иконе Твоей, смиренно молимся Тебе, вонми гласу моления нашего, виждь скорби, виждь беды наша и, яко любвеобильная Мати, потщися на помощь нам безпомощным, умоли Сына Твоего и Бога нашего, да не погубит нас за беззакония наша, но да явит нам человеколюбно Свою милость. Испроси нам, Владычице, у благости Его телесное здравие и душевное спасение, и мирное житие, земли плодоносие, воздуха благорастворение, и благословение свыше на вся благая дела и начинания наша. И якоже древле призрела еси милостивно на смиренное славословие послушника Афонскаго, воспевавшего Тя пред пречистою иконою Твоею и послала еси к нему Ангела научити его пети песнь небесную, еюже славословят Тя Ангели; тако и ныне приими и наше усердное молитвословие, Тебе приносимое. О Царице Всепетая! Простри ко Господу богоноснеи Твои руце, имиже Богомладенца Иисуса Христа носила еси, и умоли Его избавити нас от всякаго зла. Яви, Владычице, Твою милость к нам: болящия исцели, скорбящия утеши, бедствующим помози и сподоби нас благочестно житие сие земное совершити, христианскую непостыдную кончину получити и Небесное Царствие наследити Матерним ходатайством Твоим к рождшемуся от Тебе Христу Богу нашему, Емуже со Безначальным Его Отцем и Пресвятым Духом подобает всякая слава, честь и поклонение ныне и присно и во веки веков. Аминь.

Молитва третья
из книги молебных пений

О Всепетая Владычице мира, преукрашенная Всецарице, честнейшая Херувим и славнейшая без сравнения Серафим! Небо и земля ублажают Тя, яко в вечное примирение их предизбранную от Животворящия Троицы; Тя величает всяк возраст и чин земнородных, без истления Бога Слова рождшую, сущую Богородицу; Архангели и Ангели боголепно воспевают Тя, яко превозлюбленную Дщерь Бога Отца; Херувими и Серафими с веселием славят Тя, яко пречистую Невесту Бога Духа. Достойно есть, яко воистину, блажити Тя Богородицу, Присноблаженную и Пренепорочную и Матерь Бога нашего. Ты, о Всеблагая Госпоже, по Бозе упование всех концев земли и сущих в мори далече, Ты сирых и убогих заступление, Ты безпомощных помощь, и непостыдное прибежище многопечальных и отчаянных, Ты едина, по гласу церковному, всеми презренных и отверженных не оставляеши Твоим покровом и благодатию. О Преблагословенная Мати щедрот и милосердия, помилуй и спаси мя всенепотребнаго раба Твоего (имя рек) с сердцем сокрушенным припадающаго ко святому образу Твоему, пред нимже небесный благовестник радости, песненно ублажив Тя, научил есть нас и предаде всем блажити Тя, милостивую Матерь Всемилостиваго Спаса нашего. Воплощением от Духа Святаго и Тебе, Марии Девы, Сын Твой послася от Отца исцелити сокрушенныя сердцем, дати пленным отпущение, слепым прозрение и отпустити сокрушенныя во отраду. Матернее убо дерзновение имущи умилостиви Его, да отпустит мне страстьми плененному согрешения, да исцелит благодатию Своею мя сокрушеннаго, да просветит омраченнаго, да укрепит мя немощнаго прочее время жития сего маловременнаго и многомятежнаго прейти в безмятежии и мире, покаянии и чистоте, поучении смертнем и всяком благодеянии; христианский же конец непостыден даруй ми, и сподоби мя, недостойнаго, наследника быти вечныя и блаженныя жизни, да со избранными достойно и праведно ублажаю Тя Присноблаженную и величаю всех Владыку, нашего ради спасения из Тебе вочеловечшася, со Безначальным Его Отцем и Животворящим Его Духом, ныне и присно и во веки веков. Аминь.

Молитва четвертая,
чтомая в Бугулъминском Александро-Нвеском монастыре Самарской епархии

О Пресвятая Дево Богородице, в скорбех наших едино утешение! Тобою, Дево Богородице, пение послушника Афонскаго чудесне дополнися, восполни убо и наша силы духовныя, яко да возможем достойно пети Тя, воистину рождшую Спасителя миру. Вознеси моление к Сыну Твоему о нас, да не оскудеет вера в нас грешных, юже диавол исхитити тщится в рабех Твоих и во всем христианстем роде. О сих сокрушенным сердцем молимся. Помози нашему маловерию, еже в нас дела злонравная посеявает, самолюбие же и гордыню, сребролюбие и сластолюбие, невоздержание и пиянство, от нихже да избавимся предстательством Твоим, Пречистая, и да сподобимся спасение получити благодатию Господа нашего Иисуса Христа, Емуже подобает честь, благодарение и поклонение, со Безначальным Его Отцем и со Святым и Единосущным Ему Духом, во веки веков. Аминь.

Тропарь Божией Матери ради иконы Ее «Достойно есть» («Милующая»), глас 4

Притецем, вернии, со дерзновением к милующей Царице Богородице и умильно воззовем к Ней: низпосли на ны милости Твоя богатыя: Церковь нашу сохрани, люди во благоденствии соблюди, землю нашу избави от всякаго обстояния, мир даруй мирови и спасение душам нашим.

Ин тропарь, глас тойже

Отцев все Афонское множество, соберитеся, верно празднующе, днесь радующеся и светло восклицающе вси в веселии: Божия бо Мати ныне от Ангела преславно воспевается. Темже яко Богородицу присно Сию славим.

Кондак, глас 4

Празднует днесь весь Афон, яко песнь прият от Ангела чудно Тебе, Чистей Богоматери, Юже вся тварь чтит, славящи.

Ин кондак, глас 8

Архангельский глас вопием Ти, Всецарице: достойно есть, яко воистину, блажити Тя, Богородицу, Присноблаженную и Пренепорочную и Матерь Бога нашего.

Величание

Достойно есть величати Тя, Богородице, Честнейшую Херувим и Славнейшую без сравнения Серафим.

Пред иконой Пресвятой Богородицы «Милующая», или «Достойно есть», молятся при душевных и телесных болезнях, при окончании всякого дела, при эпидемиях, о счастии в браке, при несчастных случаях.

12/25 июня

Преподобного Онуфрия Великого (IV).

Преподобного Петра Афонского (734).

Обретение мощей (1650) и второе прославление (1909) благоверной княгини Анны Кашинской.

Преподобного Арсения Коневского (1447).

Преподобных Вассиана и Ионы Пертоминских, Соловецких (1561).

Блаженного Иоанна, Христа ради юродивого, Московского чудотворца (ок. 1589; обретение мощей 1672).

Молитвы преподобному Онуфрию Великому, пустынножителю

Молитва первая,
чтомая в Яблочинском Свято-Онуфриевском монастыре Холмскойепархии

О пречудне и преблаженне угодниче Христов и авво наш, Онуфрие Великий! Ты дивную любовь ко Господу твоему показал еси, и на дивныя подвиги благодатию Его укрепился еси, и сего ради велия дерзновения к Нему сподобился еси: многа бо чудеса и знамения силы Божия людем о тебе явишася. Воззри убо и ныне, отче предивный, благосердым оком любве твоея на ны, недостойныя рабы, и даруй всем по коегождо потребе, по вере же и упованию: скорбящия обрадуй, плачущия утеши, недугующия исцели, труждающимся помози, борющияся со страстьми и прилоги вражиими укрепи и благослови, изнемогающия поддержи, обитель твою и всех нас от враг видимых и невидимых и от всякаго зла сохрани. Возвеличи веру святую православную во отечествии нашем, обрати заблуждшия, вразуми отпадшия, утверди колеблющияся, умягчи упорствующия, просвети неверныя, и вся приведи в тихое пристанище Отечествия Небеснаго. О, предивная слава монашествующих и всех верных утешение! Славными подвиги твоими и сладким лицезрением чудотворнаго образа твоего и нас озари и на всяк подвиг, труд и терпение укрепи во славу имене Божия, да спасеннии сподобимся с тобою и всеми святыми вечнаго и преблагословеннаго Царствия славы Отца и Сына и Святаго Духа во веки веков. Аминь.

Молитва вторая
из службы с акафистом

О преизящный и превеликий пустынножителю, преподобне отче Онуфрие! Похваляю твоя неизреченная чудотворения и житие пресветлое, в немже от юности твоея даже и до старости подвизался еси. Никтоже бо исчести возможет подвиги твоя, пречестне, но и преподобный Пафнутий твоему жестокому в пустыни житию удивися, вкупе же и зело возрадовася, обрет тя толиких подвигов и совершенства суща образ. Сего ради и аз грешный славословие от недостойных устен моих тебе приношу: о друже Христов, ревнителю Илии фесвитянину, Иоанну Крестителю наследниче, Египту умная красото, Фивеом великое светило, Ливии красная доброто, финиксе красноцветущий, орле высокопарный, в поднебесная возносяяйся, на небесех же гражданство обретый! Молю тя, пречудный святых ликов ангельских совсельниче: услыши мя грешнаго и недостойнаго в час сей, и приими сие малое моление мое, великий притекающих к тебе заступниче, рукописание дел моих скверных и нечистых молитвою твоею изглади, твоим заступлением присно мя покрывай и ко уготованному верным пресветлому чертогу молитвами твоими приведи; ибо, по Преблагословенней Владычице нашей Богородице и Приснодеве Марии, тебе в теплейших помощницех и заступницех почитаю. Умоли убо Милостиваго Бога, да отпустит ми вся прегрешения моя вольная и невольная и вся злая дела мною сотворенная, и да избавит мя твоим предстательством от вечных мук, и сподобит мя радости вечныя насладитися, купно со всеми святыми, во веки веков. Аминь.

Молитва третья
из молитвослова

О преподобне отче Онуфрие! Молим тя, услыши нас, грешных и недостойных раб Божиих (имена), в час сей. И приими сие малое моление наше: рукописание дел наших скверных и нечистых молитвою твоею изглади, твоим заступлением присно нас покрывай и ко уготованному верным пресветлому чертогу молитвами твоими приведи; умоли убо Милостиваго Бога, да отпустит нам вся прегрешения наша вольная и невольная и вся злая дела, нами сотворенная, и да избавит нас твоим предстательством от вечных мук и сподобит нас радости вечныя насладитися, купно со всеми святыми, во веки веков. Аминь.

Тропарь преподобному Онуфрию Великому, глас 1

Желанием духовным пустыни достигл еси, богомудре Онуфрие, и яко бесплотен, в ней многолетне подвизался еси трудолюбне, соревнуя пророком Илии и Крестителю, и, от руку ангельску Таин Божественных насладився, ныне во свете Святыя Троицы купно с ними веселишися, моли спастися нам, твою память почитающим.

Кондак, глас 3

Сиянием Духа Пресвятаго, богомудре, просвещься, оставил еси яже в житии молвы, пустыню же достиг, преподобне отче, возвеселил еси иже над всеми Бога и Зиждителя, сего ради прославляет тя Христос, блаженне, Великий Дарователь.

Величание

Ублажаем тя, преподобне отче Онуфрие, и чтим святую память твою, наставниче монахов и собеседниче Ангелов.

К святому преподобному Онуфрию прибегают с молитвою об избавлении от скоропостижной смерти и в безнадежных детских болезнях, а женщины – в трудных родах.

Молитва общая преподобным Петру Афонскому и Онуфрию Великому
из книги молебных пений

Преподобнии и богоноснии отцы наши Онуфрие и Петре, светила земная пресветлая, от темных мест пещерных по всей земли славно просиявшии, и сию многими светозарными подобонравнаго себе жития звездами онебесившии, и высоких добродетелей светлостьми и чудес божественных блистаньми люди удивившии! Се вы ныне, смертным западом плотски на время во гроб зашедше, душам со Христом, Солнцем Правды, пребываете, и суще праведницы, просвещаетеся яко солнце во Царствии Небеснем. Тамо убо молитвенная ваша к Богу Свету лучи о всей вселенней простирающе, не забывайте и ны, присныя ваша молитвенники, аще и в нощи страстей и скорбей пребывающия, свыше благодатными призирати осиянии: яко да во свете добродетельнаго вашего жития право ходяще, сподобимся зрети свет неприступныя славы Божия, хваляще Его купно с вами в нескончаемыя веки веков. Аминь.

Тропарь преподобному Петру Афонскому, глас 4

Мир оставил еси, Петре, Господа ради своего и крест восприим на рамо свое, на гору достигл еси Афонскую, якоже древле фесвитянин Илия. И в ней пребыв пощением, и молитвами, и бдением, Бога милостива творя и Пречистую Богородицу Молебницу предлагая, сего ради вопием ти: моли Христа Бога, да спасет души наша.

Кондак, глас 2

Удалив себе человеческаго сожительства, в пещерах каменных и разселинах пожил еси, желанием Божественным и любовию, Петре, Господа твоего, от Негоже венец приял еси: моли непрестанно спастися нам.

Величание

Ублажаем тя, преподобне отче Петре, и чтим святую память твою, наставниче монахов и собеседниче Ангелов.

Преподобному Петру Афонскому молятся об освобождении из плена и заточения.

Молитвы благоверной великой княгине Анне Кашинской

Молитва первая
из службы

О преподобная и преблаженная мати Анно! Смиренно припадающе к раце честных мощей твоих, молимся со слезами прилежно: не забуди убогих твоих до конца, но поминай нас всегда во святых твоих и благоприятных молитвах к Богу. О преблаженная великая княгине Анно! Не забуди присещати чад твоих: аще бо телом и преставилась еси от нас, но и по смерти жива пребываеши и не отступаеши от нас духом, сохраняющи нас от стрел вражиих, всякия прелести бесовския и козней диавольских. Молитвеннице наша усердная! Не престай молящися за ны ко Христу Богу нашему: аще бо мощей твоих рака пред очима нашима выну видима есть, но святая душа твоя, со ангельскими воинствы у престола Вседержителя предстоящи, достойно веселится. К тебе убо припадаем, тебе молимся, тебе мили ся деем: молися, преблаженная Анно, Всемилостивому Богу нашему о спасении душ наших, еже испросити нам время на покаяние и невозбранно прейти от земли на небо, мытарств горьких и вечныя муки избавитися и Небесному Царствию наследникам быти со всеми праведными, от века угодившими Господу нашему Иисусу Христу, Емуже слава, со Безначальным Его Отцем, и с Пресвятым и Благим и Животворящим Его Духом, ныне и присно и во веки веков. Аминь.

Молитва вторая,
чтомая в Петроградской Никольской единоверческой церкви

Восхваляюще Господа Бога и Творца своего, приимшаго труды и подвиги угодницы Своея, благоверныя великия княгини Анны, немолчными усты воспоем и восхвалим: радуйся, преподобная и богоблаженная княгине Анно, иже от юности своея нача Богу работати и Того святыя заповеди усердно в сердцы своем прияла еси, радуйся пречестное селение и жилище Святаго Духа, иже всяку славу и честь и господство века сего оставила еси и до конца оплевала еси, и ни во чтоже яко уметы положила еси вся сущая в мире, и Христу Единому последовала еси, и Его пречистое иго на раме носила еси, и многими добродетельными делы угодила еси. Радуйся, преподобная мати Анно, иже невозвратным путем шествовала еси по заповедем Владыки своего Христа, и ничтоже паче любве Его предпочте: сего ради и Христос возлюби тя, яко невесту прекрасную, и с мудрыми девами в чертозе Своем сочетал тя есть, и по успении твоем соблюде пречистое тело твое нетленно, душу же твою святую в премирная селения вселил, и многими чудесы обогатил тя есть. Радуйся, крепкая помощнице отечеству своему и граду нашему и всей области великое утверждение. Радуйся и веселися, угоднице Христова, ты бо врач показася всем приходящим с верою к цельбоносным мощем твоим и исцеляеши страсти наша неисцельныя. Молися, святая, Христу Богу нашему, даровати христолюбивому воинству на враги победу и одоление, миру смирение и всей Российской земли великое утверждение. Яко да и мы молитвами твоими получим оставление грехов, жития исправление и Небеснаго Царствия наследницы будем, благодатию и человеколюбием Господа Бога и Спаса нашего Иисуса Христа, с Нимже купно Отцу и Пресвятому и Животворящему Духу подобает всякая слава, честь и поклонение, ныне и присно и во веки веков. Аминь.

Тропарь благоверной княгине Анне, в иночестве Евфросинии, Кашинской, Тверской, глас 3

Днесь восхваляем тя, преподобная благоверная великая княгине инокине Анно, яко лоза плодовита процвела посреде терния, во всех благочестивых великих княгинях, во инокинях же, аки крин процвете в винограде во граде Кашине добродетельми своими и всех удивила еси чудным своим житием, тем угодила еси Христу Богу, к Немуже взыде радующися и веселящися, и ныне пребываеши с лики преподобных жен, наслаждающихся райския красоты и веселия. Молим тя: моли о нас Человеколюбца Христа Бога нашего даровати нам мир и велию милость.

Ин тропарь, глас 4

Просветившися Божественною благодатию, преподобная, и правостию умною душу твою привязавши в любовь Христову, тленныя, и красныя, и временныя нивочтоже вменила еси. Крестным знамением на мысленныя враги мужески вооружившися, постническими подвиги, постом и молитвами углие страстей угасила еси, достославная Анно, и по смерти источаеши благодать притекающим к мощем твоим. И ныне, в Небеснем чертозе с мудрыми девами предстоящи Христу, моли о нас, почитающих святую память твою.

Ин тропарь, глас 3

Днесь восхваляем тя, преподобная мати, великая княгине инокине Анно: яко бо лоза плодовита посреде терния, процвела еси во граде Кашине твоими добродетельми, всех удивила еси чудным твоим житием, темже Христу угодила еси, и ныне, радующися и веселящися, пребываеши с лики преподобных жен, наслаждающися райския красоты и веселия. Молим убо тя: моли о нас Человеколюбца, Христа Бога нашего, даровати нам мир и велию милость.

Кондак, глас 4

Яко пресветлая звезда явилася еси в Российстей земли, во граде Кашине, преподобная мати Анно, во всех благочестивых и верных женах, аки крин, процвела еси чистым и непорочным твоим житием, во инокинях же совершенными твоими труды и подвиги и взошла еси к вышнему граду, радующися и веселящися, яко добре совершивши твое течение. И ныне честныя твоя мощи, аки бисерие драгое, явишася на исцеление всем приходящим с верою. Тем и вопием ти: радуйся, всекрасная душею, и моли Христа Бога о спасении душ наших.

Ин кондак, на обретение мощей, глас 8

Скоропослушную помощницу, вси, сущии в бедах, благочестно воспоем, Анну святую, днесь любовию сошедшеся во обретение честных мощей ея. Воспоем песнь Единому в Троице Богу, радующися, сподобльшему нас видети пречистое сокровище честных мощей ея: от мног бо лет сокровены быша, напоследок же нам явлены и источают многа и различна исцеления. Яко да молитвами ея к Богу от всяких находящих зол избавимся, радостною душею и веселием сердца благодарная воспоем, глаголюще: радуйся, утверждение граду нашему.

Величание

Ублажаем тя, преподобная мати, великая княгине Анно, и чтим святую память твою, наставнице инокиням и собеседниче Ангелом.

Молитвы преподобному Арсению Коневскому

Молитва первая
из службы преподобному

О всеблаженне и богоносне Арсение, отче наш! Сый во славе Небеснаго Царя Христа Бога, предстоя престолу Его со всеми Его святыми, не презри нас, долу сущих, грешных и недостойных, при честней раце твоей со слезами тебе молящихся, но приими сердечное стенание и бренных устен моление сие наше: тебе бо вси молимся, о преподобне отче! И тебе умиленно просим, буди о нас ходатай и молитвенник теплейший ко Всеблагому Богу. Моли благость Его, еже спасти нас от прегрешений наших, имиже весть судьбами. Молися щедротам Его, еже подавати щедро обители сей и всему миру потребная. Молися Дающему всем мир ниспослати мир церквам, собирая расточенная во едино и всякому верному в доме, и на пути, и на мори и повсюду дни благи и безмятежны даровати: благословити труды отцев и братий наших и простити всех согрешения вольная и невольная: яко да сподобимся и мы грешнии вкупе с тобою славити Отца и Сына и Святаго Духа в безконечныя веки. Аминь.

Молитва вторая
из акафиста

О преподобне отче наш Арсение, зрителю неизреченныя славы в Небеснем Царствии. Не остави обитель твою, в нейже труды и подвиги о Христе подял еси, но сохрани ю в мире и тишине, да пребудет незыблема от ухищрений врагов видимых и невидимых. Укрепи в доброделании чад твоих, их же собрал еси, мудре, во обитель твою, да познают звание свое, да будут достойни попечения о них Богоматере. Посети с высоты небесныя всех верно притекающих к тебе животворною твоею молитвою. Плавающих на мори управи. Волнения моря жития сего утиши. Церковные раздоры укроти. Мир мирови у Господа всем нам испроси. Болящих уврачуй спасительным твоим заступлением. В скорбех буди утешитель и наставник благий. Всем буди вся, яко же был еси и в земнем житии твоем. Сотвори к Богу молитву, ибо дана ти есть благодать молитися за ны. Вемы бо, вемы воистину, яко много может молитва праведника, поспешествуемая ходатайством Богородицы. Аще и недостойны есмы, обаче и нас вручи Ея всесильному покрову и заступлению, да сподобимся улучити блаженство в Царствии Сына Ея, Христа Бога нашего, купно с тобою и всеми святыми во веки веков. Аминь.

Тропарь преподобному Арсению Коневскому, глас 1

Божественною любовию возгоревся, мирская же пристрастия от души отринув, тесным путем постничества вослед Христа невозвратным умом шествовал еси, Арсение преблаженне, от Негоже и мзду трудов твоих на небесех восприим, поминай нас, чтущих святую память твою и вопиющих: слава Давшему ти крепость, слава Венчавшему тя, слава Действующему тобою всем исцеления.

Ин тропарь, глас 4

Духом Божиим наставляем, возлюбил еси безмолвие, в немже евангельски подвизающуся, пречудный Афонский дар, Богоматере икона, даровася ти, преблаженне, и образ добродетелей быв стаду твоему, Арсение, отче наш, к горнему торжеству возшел еси, идеже со Ангелы ликовствуя, моли Христа Бога спастися душам нашим.

Кондак, глас 8

Трисиятельнаго Божества сиянием просветив сердце твое, преподобне, световиден весь явился еси добродетельми, яко и Гору Афонскую свет трудолюбия твоего озари, идеже святую икону Солнца истиннаго, Христа, и Его Пречистыя Матере в дар приим, на остров Нева езера пришед, обитель устроил еси, всеблаженне. Тем, верою и любовию к тебе притекающе, радостно вопием: радуйся, всесветлый светильник, Арсение отче наш.

Величание

Ублажаем тя, преподобне отче Арсение, и чтим святую память твою, наставниче монахов и собеседниче Ангелов.

Молитва преподобным Вассиану и Ионе Пертоминским, Соловецким чудотворцам

Конец ознакомительного фрагмента.

Текст предоставлен ООО «ЛитРес».

Прочитайте эту книгу целиком, купив полную легальную версию на ЛитРес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.